|  |
| --- |
|  |
| **PASAULES ANTIDOPINGA AĢENTŪRA**Godīga spēle |



***Parakstītāju starptautiskais Kodeksa* ievērošanas *standarts***

*Parakstītāju starptautiskais* Pasaules antidopinga *kodeksa* ievērošanas *standarts* ir obligāts *starptautiskais standarts*, kas izstrādāts kā daļa no Pasaules antidopinga programmas. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Parakstītāju starptautiskais Kodeksa* ievērošanas *standarts* pirmo reizi tika pieņemts 2017. gadā un stājās spēkā 2018. gada aprīlī. Pārskatīto redakciju *WADA* izpildkomiteja apstiprināja Pasaules konferencē par dopingu sportā, kas notika 2019. gada 7. novembrī Katovicē, un tā ir spēkā no 2021. gada 1. janvāra.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

# SATURS

[PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* 5](#_Toc69121475)

[NOTEIKUMI UN DEFINĪCIJAS 5](#_Toc69121476)

[1.0. Ievads un darbības joma 5](#_Toc69121477)

[2.0. Attiecīgie *Kodeksa* un Laboratoriju *starptautiskā standarta* noteikumi 6](#_Toc69121478)

[3.0. Definīcijas un interpretācija 7](#_Toc69121479)

[3.1. Turpmāk norādīti Kodeksā definētie termini, kas izmantoti Parakstītāju starptautiskajā Kodeksa ievērošanas standartā 7](#_Toc69121480)

[3.2. Izglītības starptautiskajā standartā definētie termini 12](#_Toc69121481)

[3.3. Laboratoriju starptautiskajā standartā definētie termini 12](#_Toc69121482)

[3.4. Starptautiskajā privātuma un personas datu aizsardzības standartā definētie termini 12](#_Toc69121483)

[3.5. Pārbaužu un izmeklējumu starptautiskajā standartā definētie termini 12](#_Toc69121484)

[3.6. Terapeitiskās lietošanas atļaujas starptautiskajā standartā definētie termini 13](#_Toc69121485)

[3.7. Definētie termini, kas Parakstītāju starptautiskajā Kodeksa ievērošanas standartā ir lietoti īpašā nozīmē 13](#_Toc69121486)

[3.8. Interpretācija 14](#_Toc69121487)

[OTRĀ DAĻA. STANDARTI, SASKAŅĀ AR KURIEM *WADA* PĀRRAUGA, KĀ PARAKSTĪTĀJI IEVĒRO KODEKSU, UN PANĀK TĀ IZPILDI 16](#_Toc69121488)

[4.0. Mērķis 16](#_Toc69121489)

[5.0. Dažādu organizāciju, kas piedalās *WADA* ievērošanas pārraudzības funkcijas īstenošanā, lomas, pienākumi un procedūras 17](#_Toc69121490)

[5.1. Kodeksa ievērošanas darbību uzraudzība 18](#_Toc69121491)

[5.2. Neatkarīga pārbaude un ieteikumi 18](#_Toc69121492)

[5.3. Kodeksa neievērošanas neatkarīga konstatēšana un sekas parakstītājam 19](#_Toc69121493)

[5.4. “Pēdējās iespējas” princips 19](#_Toc69121494)

[5.5. Procedūras parakstītāja atkārtotai iekļaušanai to parakstītāju sarakstā, kas ievēro Kodeksu 21](#_Toc69121496)

[6.0. *WADA* atbalsts pasākumiem, ko *parakstītāji* veic, lai panāktu/saglabātu *Kodeksa* ievērošanu 22](#_Toc69121497)

[6.1. Mērķis 22](#_Toc69121498)

[6.2. Atbalsts darbībai un tehniskais atbalsts 22](#_Toc69121499)

[7.0. To pasākumu pārraudzība, ko *parakstītāji* veic, lai *ievērotu Kodeksu* 23](#_Toc69121500)

[7.1. Mērķis 23](#_Toc69121501)

[7.2. Prioritāro parakstītāju noteikšana 23](#_Toc69121502)

[7.3. Sadarbība ar citām organizācijām 25](#_Toc69121503)

[7.4. WADA pārraudzības rīki 26](#_Toc69121504)

[7.5. Kodeksa ievērošanas anketa 28](#_Toc69121505)

[7.6. Obligātās informācijas pieprasījumi 28](#_Toc69121506)

[7.7. Kodeksa ievērošanas revīzijas programma 29](#_Toc69121507)

[7.8. Pastāvīgā Kodeksa ievērošanas pārraudzība 31](#_Toc69121508)

[7.9. Īpaši noteikumi, kas piemērojami lielu sporta pasākumu rīkotājorganizācijām 31](#_Toc69121509)

[8.0. *Parakstītāju* iespēja novērst *neatbilstības* 34](#_Toc69121510)

[8.1. Mērķis 34](#_Toc69121511)

[8.2. Koriģējošo pasākumu ziņojumi un koriģējošo pasākumu plāni 34](#_Toc69121512)

[8.3. Pēdējā iespēja veikt labojumus pirms lietas iesniegšanas izskatīšanai CRC 35](#_Toc69121513)

[8.4. Lietas nodošana izskatīšanai CRC 35](#_Toc69121514)

[8.5. Paātrinātā procedūra 37](#_Toc69121515)

[9.0. *Kodeksa* neievērošanas apstiprināšana un seku piemērošana *parakstītājam* 39](#_Toc69121516)

[9.1. CRC ieteikumi 39](#_Toc69121517)

[9.2. Izskatīšana WADA izpildkomitejā 39](#_Toc69121518)

[9.3. Parakstītāja piekrišana 39](#_Toc69121519)

[9.4. Lietas izskatīšana CAS 40](#_Toc69121520)

[9.5. Prasība lēmumu atzīt un izpildīt pārējiem parakstītājiem 41](#_Toc69121521)

[9.6. Strīdi saistībā ar parakstītāju atkārtotu iekļaušanu sarakstā 42](#_Toc69121522)

[10.0. Lemšana par sekām *parakstītājam* 43](#_Toc69121523)

[10.1. Iespējamās sekas parakstītājam 43](#_Toc69121524)

[10.2. Principi attiecībā uz katrā konkrētā gadījumā parakstītājam piemērojamo seku noteikšanu 43](#_Toc69121525)

[11.0. *Atkārtota iekļaušana sarakstā* 45](#_Toc69121526)

[11.1. Mērķis 45](#_Toc69121527)

[11.2. Nosacījumi atkārtotai iekļaušanai sarakstā 45](#_Toc69121528)

[11.3. Process atkārtotai iekļaušanai sarakstā 46](#_Toc69121529)

[12.0. Pārejas noteikumi 47](#_Toc69121530)

[12.1. Procesi, kas nav pabeigti 2021. gada 1. janvārī 47](#_Toc69121531)

[A PIELIKUMS. KODEKSA NEIEVĒROŠANAS KATEGORIJAS 48](#_Toc69121532)

[B PIELIKUMS. SEKAS *PARAKSTĪTĀJAM* 53](#_Toc69121533)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA*

# NOTEIKUMI UN DEFINĪCIJAS

# 1.0. Ievads un darbības joma

*Parakstītāju starptautiskā Kodeksa* ievērošanas *standarta* mērķis ir izveidot atbilstošu sistēmu un procedūras, lai nodrošinātu, ka *parakstītāji* ievēro *Kodeksu*.

Pasaules Antidopinga *kodeksa* (turpmāk tekstā – “*Kodekss*”) *parakstītāji* apņemas ievērot vairākas juridiskās un tehniskās prasības un prasības attiecībā uz darbību, kas ir izklāstītas *Kodeksā* un to papildinošajos *starptautiskajos standartos*. Šīs prasības ir jāievēro, lai starptautiskā un valsts līmenī ieviestu saskaņotas, koordinētas un efektīvas antidopinga programmas un lai tādējādi jebkurā sporta veidā *sportisti* un citas ieinteresētās personas varētu ar vienlīdzīgiem nosacījumiem piedalīties no dopinga brīvās sacensībās.

*Kodeksā* ir noteikts, ka *WADA* pienākums ir pārraudzīt, kā *parakstītāji* ievēro *Kodeksu* un *starptautiskos standartus*, un panākt to izpildi. Turklāt saskaņā ar *Kodeksu parakstītājiem* ir jāziņo *WADA* par *Kodeksa* ievērošanu. Saskaņā ar *Kodeksu* Sporta šķīrējtiesa (*CAS*), nevis *WADA*, ir atbildīga par *Kodeksa* neievērošanas konstatēšanu un seku noteikšanu *parakstītājiem*, ja tie nepiekrīt *WADA* apgalvojumiem par *Kodeksa* neievērošanu un/vai *WADA* ierosinātajām sekām *parakstītājiem*.

*Parakstītāju starptautiskajā Kodeksa* ievērošanas *standartā* ir aplūkoti turpmāk minētie temati:

• to dažādo struktūru funkcijas, pienākumi un procedūras, kuras piedalās *WADA* īstenotajās *Kodeksa* ievērošanas pārraudzības darbībās (otrā daļa, 5. pants);

• atbalsts un palīdzība, ko *WADA* sniedz *parakstītājiem* viņu centienos ievērot *Kodeksu* un *starptautiskos standartus* (otrā daļa, 6. pants);

• līdzekļi, ko *WADA* izmanto, lai pārraudzītu, kā *parakstītāji* ievēro savus pienākumus saskaņā ar *Kodeksu* un *starptautiskajiem standartiem* (otrā daļa, 7. pants);

• iespējas un atbalsts, ko *WADA* sniedz *parakstītājiem*, lai novērstu *neatbilstības* pirms jebkādas oficiālas rīcības (otrā daļa, 8. pants);

• ja *parakstītājs* nenovērš *neatbilstības*, process, kas jāīsteno, lai panāktu, ka *CAS* izskata apgalvojumu par *Kodeksa* neievērošanu un *Kodeksa* neievērošanas gadījumā nosaka sekas *parakstītājiem*. Ciktāl tas ir lietderīgi un iespējams, šis process ir tāds pats kā process, kas jāīsteno, lai konstatētu, ka *sportisti* un citas *personas* neievēro *Kodeksu*, un lai noteiktu šādā gadījumā tiem piemērojamās *sekas* (otrā daļa, 9. un 10. pants, A un B pielikums);

• principi, kas *CAS* jāpiemēro, lai noteiktu sekas *parakstītājam*, kas jāpiemēro konkrētā gadījumā atkarībā no lietas faktiem un apstākļiem (otrā daļa, 10. pants; A un B pielikums);

• procedūras, kas jāīsteno *WADA*, lai nodrošinātu, ka *parakstītāju*, par kuru ir atzīts, ka tas neievēro *Kodeksu*, iespējami ātri *atkārtoti iekļauj* to *parakstītāju sarakstā*, kas ievēro *Kodeksu*, tiklīdz tas ir novērsis *Kodeksa* neievērošanu (otrā daļa, 11. pants), un

• pārejas noteikumi, kas piemērojami procesiem, kurus sāk pēc 2021. gada 1. janvāra (otrā daļa, 12. pants).

Galvenais mērķis ir nodrošināt, lai visos sporta veidos un visās valstīs tiktu konsekventi un efektīvi piemēroti *Kodeksam* atbilstoši antidopinga noteikumi un programmas, lai “tīrie *sportisti*” varētu būt pārliecināti par to, ka konkurence ir godīga un uz visiem *sportistiem* attiecas vienādi nosacījumi, un sabiedrība varētu būt pārliecināta par to, ka tiek saglabāta sporta integritāte. Tomēr *Parakstītāju starptautiskais Kodeksa* ievērošanas *standarts* ir pietiekami elastīgs, lai varētu noteikt konkrētas prioritātes. Proti, tajā ir iekļauti īpaši noteikumi (tostarp paredzētas īpašas paātrinātās procedūras), lai *WADA* varētu steidzami un efektīvi risināt gadījumus, kad ar nodomu/apzināti netiek ievērotas *kritiskās* *Kodeksa* prasības. Turklāt tajā ir paredzēts, ka *WADA* pēc saviem ieskatiem var noteikt prioritātes pasākumiem, kurus tā veic, lai panāktu, ka *Kodeksu* ievēro noteiktās jomās un/vai noteikti *parakstītāji*. Pats svarīgākais – tie *parakstītāji*, kas labā ticībā cenšas ievērot *Kodeksu*, tiek mudināti panākt un saglabāt pilnīgu *Kodeksa* ievērošanu un saņem nepieciešamo atbalstu. Nodoms ir panākt, lai *parakstītāji* vienmēr paši brīvprātīgi novērstu jebkuras neatbilstības. Atzīst, ka *parakstītājs* neievēro *Kodeksu*, un sekas *parakstītājam* piemēro tikai tad, ja nav citas iespējas un ja šis *parakstītājs* nav novērsis *neatbilstības*, lai gan ir ticis mudināts to darīt.

Pārredzamības un pārskatatbildības nolūkos *WADA* var publicēt tik daudz ziņu par savu vispārējo *Kodeksa* ievērošanas pārraudzības programmu, cik tā uzskata par lietderīgu. Tā var publicēt arī informāciju par veiktajiem pasākumiem un gūtajiem rezultātiem saistībā ar atsevišķiem *parakstītājiem*, attiecībā uz kuriem ir īstenota kāda noteikta programmā paredzētā rīcība.

Termini, kas ir izmantoti šajā *starptautiskajā standartā* un ir definēti *Kodeksā*, ir rakstīti kursīvā. Termini, kas ir definēti šajā vai citā *starptautiskajā standartā*, ir pasvītroti.

# 2.0. Attiecīgie *Kodeksa* un Laboratoriju *starptautiskā standarta* noteikumi

Turpmāk minētie *Kodeksa* panti tiešā veidā attiecas uz *Parakstītāju starptautisko Kodeksa* ievērošanas *standartu*. Ar tiem var iepazīties, skatot *Kodeksa*:

• 12. pantu “*Parakstītāju* piemērotās sankcijas citām sporta organizācijām”;

• 13. panta 6. punktu “Saskaņā ar 24. panta 1. punktu pieņemtu lēmumu pārsūdzība”;

• 20. pantu “*Parakstītāju* un *WADA* papildu funkcijas un pienākumi”;

• 24. pantu “*Kodeksa* un *UNESCO konvencijas* ievērošanas pārraudzība un izpildes panākšana”.

Turpmāk minētie Laboratoriju *starptautiskā standarta* panti tiešā veidā attiecas uz *Parakstītāju starptautisko Kodeksa* ievērošanas *standartu*. Ar tiem var iepazīties, skatot Laboratoriju *starptautiskā standarta*:

• 4. panta 1. punkta 2. apakšpunktu “Pieteikuma iesniedzēja laboratorija, sākotnējās pieteikuma veidlapas iesniegšana”;

• 4. panta 8. punkta 1. apakšpunkta 2. daļu “Laboratorija, kas iesniedz pieteikumu *WADA* par *APB* apstiprināšanu, sākotnējās pieteikuma veidlapas iesniegšana”.

# 3.0. Definīcijas un interpretācija

## **3.1. Turpmāk norādīti *Kodeksā* definētie termini, kas izmantoti *Parakstītāju starptautiskajā Kodeksa* ievērošanas *standartā***

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Antidopinga noteikumu pārkāpumu sekas* (“*sekas*”) –** ja *sportists* vai cita *persona* pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ uz noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10. panta 14. punkta 1. apakšpunktā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai ar šādu pārkāpumu saistīto izmaksu atlīdzināšanu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* var vērst arī pret komandām.

***Antidopinga organizācija* –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Antidopinga pasākumi* –** *izglītošana* un informēšana antidopinga jomā, pārbaužu veikšanas plānošana, *Pārbaudāmo sportistu reģistra* uzturēšana, *sportistu bioloģisku pasu* pārvaldība, *pārbaužu* veikšana, *paraugu* analizēšanas organizēšana, ziņu vākšana un izmeklēšanas veikšana, *TLA* pieteikumu izskatīšana, *rezultātu pārvaldība*, lietu izskatīšana, piemēroto antidopinga noteikumu pārkāpumu *seku* ievērošanas pārraudzība un attiecīgo izpildes pasākumu īstenošana un visi pārējie pasākumi antidopinga jomā, ko veic *antidopinga organizācija* vai kas tiek veikti *antidopinga organizācijas* vārdā saskaņā ar *Kodeksu* un/vai *starptautiskajiem standartiem*.

***Apstiprināta trešā persona* –** viena vai vairākas *antidopinga organizācijas* un/vai *deleģētas trešās personas*, kuras *WADA* ir izvēlējusies vai apstiprinājusi pēc apspriešanās ar *parakstītāju*, kas neievēro *Kodeksu*, lai tās *uzraudzītu* vai *pārņemtu* dažus vai visus šā *parakstītāja antidopinga pasākumus*. Ja nav citas iespējas un ja neviena cita struktūra nav pieejama, *WADA* šo funkciju var veikt pati.

***Atbildību pastiprinoši apstākļi* –** šis termins ietver apzinātu mēģinājumu apiet vai graut *Kodeksu* vai *starptautiskos standartus* un/vai graut antidopinga sistēmu, mēģinājumu slēpt *Kodeksa* neievērošanu vai jebkādus citus attiecīgā *parakstītāja* ļaunprātīgus nolūkus, pastāvīgu *parakstītāja* atteikšanos veikt visus iespējamos pasākumus, lai novērstu *neatbilstības*, par kurām tam ir paziņojusi *WADA*, vai šādu pasākumu neveikšanu, atkārtotus pārkāpumus un jebkurus citus apstākļus, kas padara nopietnāku faktu, ka *parakstītājs* neievēro *Kodeksu*.

***Atkārtota iekļaušana sarakstā* –** darbība, ko veic, kad ir konstatēts, ka *parakstītājs*, attiecībā uz kuru iepriekš bija atzīts, ka tas neievēro *Kodeksu* un/vai *starptautiskos standartus*, ir novērsis šo neievērošanu un izpildījis visus pārējos nosacījumus, kas saskaņā ar *Parakstītāju starptautiskā Kodeksa* ievērošanas *standarta* 11. pantu bija noteikti, lai tā nosaukumu atkārtoti iekļautu to *parakstītāju* sarakstā, kuri ievēro *Kodeksu* (attiecīgi ir jāsaprot termins “*atkārtoti iekļauts sarakstā*”).

***Augstas prioritātes prasība –*** prasība, kam piešķir *augstu prioritāti*, bet kas nav *kritiska* cīņā pret dopingu sportā. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

***CAS* –** Sporta šķīrējtiesa.

***Deleģēta trešā persona* –** jebkura *persona*, kurai *antidopinga organizācija* deleģē veikt jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kuras veic *paraugu* vākšanu vai citus *dopinga kontroles* pakalpojumus vai antidopinga izglītības programmas *Antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *Antidopinga organizācijai* (piemēram, dopinga kontrolieri, kuri nav darbinieki, vai pavadoņi). Šī definīcija neattiecas uz *CAS*.

***Dopinga kontrole*–** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, bet ne tikai, *pārbaužu veikšana*, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskā analīze, *rezultātu pārvaldība*, lietas izskatīšana un pārsūdzību izskatīšana, kā arī izmeklēšana vai tiesvedība saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Izglītība* –** mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Īpaša pārraudzība* –** īpaša pastāvīgas pārraudzības sistēma, ko saistībā ar sekām, kuras noteiktas *parakstītājam*, kurš neievēro *Kodeksu*, *WADA* piemēro attiecībā uz visiem vai dažiem šā *parakstītāja* *antidopinga pasākumiem*, lai nodrošinātu, ka tas šos pasākumus veic atbilstīgā veidā.

***Kodekss* –** Pasaules Antidopinga *kodekss*.

***Kritiska prasība* –** prasība, ko uzskata par *kritisku* cīņā pret dopingu sportā. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

***Lielu sporta pasākumu rīkotājorganizācijas* –** *valstu olimpisko komiteju* kontinentālās apvienības un citas starptautiskas vairāku sporta veidu organizācijas, kas rīko kontinentālus, reģionālus vai citus *starptautiskus sporta pasākumus*.

***Mērķpārbaude*–** noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Naudas sods* –** *parakstītāja* samaksāta naudas summa, kas atbilst *Kodeksa* neievērošanas/*atbildību pastiprinošo faktoru* smaguma pakāpei, ilgumam un nepieciešamībai nākotnē novērst līdzīgu rīcību. Gadījumā, ja nav notikusi *kritisko* prasību neievērošana, *naudas soda* apmērs nepārsniedz zemāko no šīm vērtībām: a) 10 % no *parakstītāja* gada budžeta kopējiem izdevumiem; b) 100 000 ASV dolāru. *Naudas sodu WADA* piemēro, lai finansētu turpmākos *Kodeksa* ievērošanas pārraudzības pasākumus un/vai *izglītību* un/vai pētniecību dopinga apkarošanas jomā.

***Neatbilstība* –** gadījums, kad *parakstītājs* neievēro *Kodeksu* un/vai vienu vai vairākus *starptautiskos standartus*, un/vai kādu *WADA* izpildkomitejas noteiktu prasību, bet vēl nav beidzies termiņš, kurā tam ir iespēja novērst attiecīgo(-ās) *neatbilstību(-as)* saskaņā ar *Parakstītāju starptautisko Kodeksa* ievērošanas *standartu*, un tāpēc *WADA* vēl nevar oficiāli apgalvot, ka šis *parakstītājs* neievēro *Kodeksu*.

***Neatkarīgo novērotāju programma* –** *WADA* īstenotās *Kodeksa* ievērošanas pārraudzības programmas ietvaros *WADA* uzraudzīta novērotāju un/vai revidentu grupa, kas novēro *dopinga kontroles* procesu pirms noteiktiem *sporta pasākumiem* vai to laikā, sniedz norādījumus saistībā ar to un ziņo par saviem novērojumiem.

***Nelabvēlīgi analīžu rezultāti* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Nelabvēlīgi [bioloģiskās] pases rezultāti –*** ziņojums, kurā saskaņā ar piemērojamajiem *starptautiskajiem standartiem* identificēti *nelabvēlīgi [bioloģiskās] pases rezultāti*.

***Netipiska atrade* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* vai attiecīgajiem *tehniskajiem dokumentiem* ir noteikta prasība veikt papildu izmeklēšanu pirms *nelabvēlīga analīžu rezultāta* konstatēšanas.

***Parakstītāji*–** struktūras, kas pieņēmušas *Kodeksu* un piekritušas īstenot *Kodeksa* noteikumus saskaņā ar 23. pantu.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaudāmo sportistu reģistrs –*** augstākās prioritātes *sportistu* reģistrs, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*, un šajā reģistrā iekļautajiem *sportistiem* tiek veiktas mērķtiecīgas pārbaudes gan *sacensībās*, gan *ārpus sacensībām*, kas ir daļa no šīs starptautiskās federācijas vai *valsts antidopinga organizācijas* pārbaužu veikšanas plāna, un tāpēc šiem *sportistiem* ir jāsniedz ziņas par savu atrašanās vietu saskaņā ar 5. panta 5. punktu un *Pārbaužu* un izmeklējumu *starptautisko standartu*.

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi, kā arī *paraugu* transportēšanu uz laboratoriju.

***Pārņemšana –*** situācija, kurā saistībā ar sekām *parakstītājam*, kurš neievēro *Kodeksu*, kāda *apstiprināta trešā persona WADA* uzdevumā un uz *parakstītāja* rēķina uzņemas veikt visus vai dažus šā *parakstītāja antidopinga pasākumus*. Ja ir atzīts, ka *parakstītājs* neievēro *Kodeksu* un ja tas vēl nav noslēdzis *pārņemšanas* līgumu ar *apstiprināto trešo personu*, šis *parakstītājs* bez *WADA* iepriekšējas un skaidri izteiktas rakstveida piekrišanas patstāvīgi neīsteno nekādus *antidopinga pasākumus* apgabalā(-os), kuru(-us) *apstiprinātajai trešajai personai* jāpārņem.

***Pārstāvji –*** *parakstītāja* vai citas attiecīgās struktūras amatpersonas, vadītāji, ierēdņi, vēlēti dalībnieki, darbinieki un komiteju locekļi, kā arī (*valsts antidopinga organizācijas* vai tādas *valsts olimpiskās komitejas* gadījumā, kas pilda *valsts antidopinga organizācijas funkcijas*) *valsts antidopinga organizācijas* vai *valsts olimpiskās komitejas* valsts valdības pārstāvji.

***Persona*–** fiziska *persona*, organizācija vai cita struktūra.

***Publiskošana* –** skat. iepriekš “*antidopinga noteikumu pārkāpumu sekas*”.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Starptautiskā rezultātu pārvaldības standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Starptautiskā rezultātu pārvaldības standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, starptautiskās federācijas pasaules meistarsacīkstes vai Amerikas sporta spēles).

***Sportista atbalsta personāls* –** visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita *persona*, kas strādā ar *sportistu*, ārstē *sportistu* vai palīdz *sportistam*, kurš piedalās sporta *sacensībās* vai gatavojas tām.

***Sportista bioloģiskā pase*–** *Pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sportists* –** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “*sportists*” definīciju attiecināt uz šiem *sportistiem*. (..)

*[Piezīme par termina “sportists” definīciju. Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]*

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautisks sporta pasākums* –** tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, lielu *sporta pasākumu* rīkotājorganizācija vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Tehniskais dokuments* –** dokuments, kuru laiku pa laikam pieņem un publicē *WADA* un kurā iekļautas obligātās tehniskās prasības par konkrētiem tematiem antidopinga jomā, kā noteikts *starptautiskajā standartā*.

***Terapeitiskās lietošanas atļauja (TLA)* –** *terapeitiskās lietošanas atļauja* ļauj *sportistam*, kam ir noteikts medicīniskais stāvoklis, lietot *aizliegtu vielu* vai izmantot *aizliegtu metodi*, bet tikai tad, ja ir izpildīti 4. panta 4. punkta nosacījumi un *Terapeitiskās lietošanas atļaujas starptautiskā standarta* kritēriji.

***UNESCO konvencija* –** Starptautiskā konvencija pret dopingu sportā, kas pieņemta UNESCO ģenerālkonferences 33. sesijā 2005. gada 19. oktobrī, tostarp visi grozījumi, kurus pieņēmušas konvencijas dalībvalstis un Starptautiskās konvencijas pret dopingu sportā dalībvalstu konference.

***Uzraudzība –*** *parakstītāja antidopinga pasākumu* uzraudzība un kontrole, ko attiecībā uz *parakstītāju*, kurš neievēro *Kodeksu*, veic kāda *apstiprināta trešā persona* *WADA* uzdevumā un uz *parakstītāja* rēķina un kas ir daļa no šim *parakstītājam* piemērotajām sekām (atbilstoši skaidro terminu “*uzraudzīt*”). Ja ir atzīts, ka *parakstītājs* neievēro *Kodeksu* un ja tas vēl nav noslēdzis *uzraudzības* līgumu ar *apstiprinātu trešo personu*, šis *parakstītājs* bez *WADA* iepriekšējas rakstveida piekrišanas patstāvīgi neīsteno nekādus *antidopinga pasākumus* apgabalā(-os), kuru(-us) attiecīgajai *apstiprinātajai trešajai personai* jāuzrauga un jākontrolē.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, pārvaldīt pārbaudes rezultātus un veikt *rezultātu pārvaldību* valsts līmenī. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts olimpiskā komiteja* –** Starptautiskās Olimpiskās komitejas atzīta organizācija. Termins “*valsts olimpiskā komiteja*” attiecas arī uz valsts sporta konfederāciju tajās valstīs, kurās valsts sporta konfederācija pilda *valsts olimpiskās komitejas* ierastos pienākumus antidopinga jomā.

***Vispārīga prasība* –** prasība, ko uzskata par svarīgu cīņā pret dopingu sportā, bet kas neatbilst ne *kritisku*, ne *augstas prioritātes* prasību kategorijai. Sīkāku informāciju skat. *Parakstītāju starptautiskā Kodeksa* ievērošanas *standarta* A pielikumā.

***WADA* –** Pasaules Antidopinga aģentūra.

## **3.2. Izglītības *starptautiskajā standartā* definētie termini**

***Izglītības* plāns –** dokuments, kas ietver situācijas novērtēšanu, *izglītojamo* grupu sarakstu, mērķus, *izglītības* aktivitātes un uzraudzības kārtību saskaņā ar 4. pantā noteikto.

***Izglītojamo* grupu saraksts –** mērķgrupu saraksts, kuru identificē sistēmas novērtēšanas procesā.

## **3.3. Laboratoriju *starptautiskajā standartā* definētie termini**

***Sportista* [bioloģiskās] pases pārvaldības struktūrvienība (*APMU*) –** vienas vai vairāku *personu* veidota struktūrvienība, kas ir atbildīga par *sportistu bioloģisko pasu* savlaicīgu pārvaldību *ADAMS* par pasi atbildīgās organizācijas vārdā.

## **3.4. *Starptautiskajā* privātuma un personas datu aizsardzības *standartā* definētie termini**

**Personas dati –** informācija, tostarp sensitīvi personas dati, kas attiecas uz identificētu vai identificējamu *dalībnieku* vai citu *personu*, kuras informāciju apstrādā tikai saistībā ar *antidopinga organizācijas* *antidopinga pasākumiem*.

*[Piezīme par termina “personas dati” definīciju. Tas nozīmē, ka personas dati cita starpā ir sportista vārds un uzvārds, dzimšanas datums, kontaktinformācija un informācija par sportista piederību sporta organizācijām, atrašanās vietu, piešķirtajām TLA (ja tādas ir), antidopinga pārbaužu rezultātiem un rezultātu pārvaldību (tostarp par disciplinārlietām, pārsūdzībām un sankcijām). Personas dati ir arī tie personas dati un kontaktinformācija, kas attiecas uz citām personām, piemēram, medicīnas speciālistiem un citām personām, kuras strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tās apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]*

## **3.5. *Pārbaužu* un izmeklējumu *starptautiskajā standartā* definētie termini**

***Paraugu* savākšanas iestāde –** organizācija, kas atbild par *paraugu* savākšanu atbilstīgi *Pārbaužu* un izmeklējumu *starptautiskā standarta* prasībām un ir vai nu 1) pati *pārbaudes* iestāde, vai arī 2) *deleģēta trešā puse*, kurai ir piešķirtas tiesības veikt *pārbaudes* vai ar kuru ir noslēgts attiecīgs apakšlīgums. Atbilstīgi *Kodeksam pārbaudes* iestāde vienmēr ir tieši atbildīga par *Pārbaužu* un izmeklējumu *starptautiskā standarta* prasību ievērošanu saistībā ar *paraugu* vākšanu.

***Paraugu* savākšanas process –** visas tās secīgās darbības, kuras ir tieši saistītas ar *sportistu* un kuras veic, sākot no brīža, kad *sportistam* tiek paziņots par pārbaudi, līdz brīdim, kad *sportists* pēc *parauga(-u)* nodošanas atstāj *dopinga kontroles* punktu.

***Paraugu* vākšanas inventārs –** A un B paraugu pudeles, komplekti vai konteineri, paraugu savākšanas trauki, mēģenes un cita veida aprīkojums, ko izmanto *parauga* savākšanai, turēšanai vai glabāšanai jebkurā laikā *paraugu* savākšanas procesa gaitā un pēc tam un kas atbilst 6. panta 3. punkta 4. apakšpunkta prasībām.

***Paraugu* vākšanas personāls –** kopīgs termins, kas aptver kvalificētas amatpersonas, kuras *paraugu* savākšanas iestāde ir pilnvarojusi veikt kādus uzdevumus vai palīdzēt to veikšanā *paraugu* savākšanas procesa laikā.

***Pārbaude* bez iepriekšēja brīdinājuma –** *paraugu* savākšana, kura notiek, iepriekš nebrīdinot *sportistu*, un kuras laikā *sportists* atrodas pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim, kad tiek paņemts *paraugs*.

**Pārbaužu veikšanas plāns –** *antidopinga organizācijas* sagatavots dokuments, kurā saskaņā ar 4. panta prasībām ir izplānotas *pārbaudes* tiem *sportistiem*, kurus tā ir pilnvarota *pārbaudīt*.

**Riska novērtējums –** dopinga riska novērtējums sportā vai sporta disciplīnā, ko veic *antidopinga organizācija* saskaņā ar 4. panta 2. punktu.

**Uzraudzības ķēde –** tādu *personu* vai organizāciju secība, kas atbildīgas par *paraugu* uzraudzību no *parauga* savākšanas brīža līdz brīdim, kad tas nogādāts laboratorijā analīžu veikšanai.

## **3.6. *Terapeitiskās lietošanas atļaujas starptautiskajā standartā* definētie termini**

***Terapeitiskās lietošanas atļaujas* piešķiršanas komiteja (jeb “*TLA* komiteja”) –** speciālistu grupa, ko *antidopinga organizācija* izveidojusi *TLA* pieteikumu izskatīšanai.

## **3.7. Definētie termini, kas *Parakstītāju starptautiskajā Kodeksa* ievērošanas *standartā* ir lietoti īpašā nozīmē**

**Antidopinga programma –** tiesību akti, noteikumi, normas, procesi un procedūras, kā arī citi pasākumi (tostarp *antidopinga pasākumi*), kas *parakstītājam* jāīsteno, lai ievērotu *Kodeksu*.

***Kodeksa* ievērošana –** visu *Kodeksa* prasību un/vai attiecīgo *parakstītājiem* piemērojamo *starptautisko standartu*, kā arī īpašo prasību, kuras noteikusi *WADA* izpildkomiteja, ievērošana.

***Kodeksa* ievērošanas anketa –** *WADA* sagatavota pašnovērtējuma anketa, kurā *parakstītājs* ziņo *WADA* par to, kā tas ievēro *Kodeksu*.

***Kodeksa* ievērošanas revīzija –** oficiāla novērtēšana, kuras laikā *WADA* izvērtē visu *parakstītāja* antidopinga programmu vai tās daļu saskaņā ar 7. panta 7. punktu.

***Kodeksa* ievērošanas pārbaudes komiteja** jeb ***CRC*** –termins ir definēts 5. panta 2. punkta 1. apakšpunktā.

**Koriģējošo pasākumu plāns –** *parakstītāja* izstrādāts plāns, kurā ir noteikts, kā *parakstītājs* īstenos koriģējošos pasākumus, ko *WADA* norādījusi koriģējošo pasākumu ziņojumā, šajā ziņojumā noteiktajos termiņos.

**Koriģējošo pasākumu ziņojums –** *WADA* sagatavots ziņojums, kurā ir norādītas *parakstītāja neatbilstības* un koriģējošie pasākumi, kas *parakstītājam* jāveic noteiktajos termiņos šo *neatbilstību* novēršanai.

**Nepārvarami apstākļi –** notikums, kas ietekmē *parakstītāja* spēju pilnā apjomā ievērot *Kodeksu*, jo ir notikušas darbības, notikumi, bezdarbība vai nelaimes gadījumi, kurus *parakstītājs* pamatoti nevar ietekmēt. Šādi notikumi var būt, piemēram, dabas katastrofa, karadarbība, militāras operācijas, masu nekārtības, masu nemieri, streiks, piespiedu dīkstāve vai citas ražošanas apturēšanas darbības, terorisms vai tautas sacelšanās. Tomēr saskaņā ar 8. panta 4. punkta 3. apakšpunktu šādi apstākļi nekādā gadījumā neietver *parakstītājam* pieejamo līdzekļu trūkumu, ievēlēto amatpersonu un personāla izmaiņas un atbalsta nesaņemšanu no valdības vai kādas valsts aģentūras vai citu valdības vai valsts aģentūras darbību vai bezdarbību.

**Obligātās informācijas pieprasījums –** pieprasījums, ko *WADA* var nosūtīt *parakstītājam*, pieprasot noteiktā termiņā sniegt kādu konkrētu informāciju, lai *WADA* varētu novērtēt, vai *parakstītājs* ievēro *Kodeksu*.

**Sekas *parakstītājam* –** vienas vai vairākas no sekām, kas noteiktas *Kodeksa* 24. panta 1. punkta 12. apakšpunktā un var tikt piemērotas *parakstītājam*, ja tas pastāvīgi neievēro *Kodeksu*, un šīs sekas jānosaka, pamatojoties uz konkrētās lietas konkrētajiem faktiem un apstākļiem un piemērojot 10. pantā izklāstītos principus.

***WADA* revidents –** tāds atbilstoši pieredzējis *WADA* personāla loceklis vai speciālists antidopinga jomā, kurš nestrādā *WADA*, bet kuru *WADA* ir apmācījusi veikt novērtējumu par to, kā *parakstītājs* ievēro *Kodeksu*. *WADA* revidents nedrīkst nonākt interešu konfliktā saistībā ar *Kodeksa* ievērošanas revīziju, ko viņš veic.

***WADA* privilēģijas –** privilēģijas, kas uzskaitītas *Kodeksa* 24. panta 1. punkta 12. apakšpunkta 1. daļā.

## **3.8. Interpretācija**

**3.8.1.** *Parakstītāju starptautiskā Kodeksa* ievērošanas *standarta* oficiālo tekstu uztur *WADA*, un to publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.8.2.** Līdzīgi kā *Kodekss*, arī *Parakstītāju starptautiskais Kodeksa* ievērošanas *standarts* ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.8.3.** Piezīmēs, kas sniegtas attiecībā uz vairākiem *Parakstītāju starptautiskā Kodeksa* ievērošanas *standarta* noteikumiem, ir iekļauti norādījumi par šo noteikumu interpretāciju.

**3.8.4.** Ja vien nav norādīts citādi, atsauces uz pantiem vai pielikumiem ir atsauces uz *Parakstītāju starptautiskā Kodeksa* ievērošanas *standarta* pantiem vai pielikumiem.

**3.8.5.** Ja vien nav citu norādījumu, *Parakstītāju starptautiskajā Kodeksa* ievērošanas *standartā* lietotais termins “dienas” nozīmē kalendārās dienas.

**3.8.6.** *Parakstītāju starptautiskā Kodeksa* ievērošanas *standarta* pielikumiem ir tāds pats obligātais statuss kā pārējam *starptautiskā standarta* tekstam.

# OTRĀ DAĻA. STANDARTI, SASKAŅĀ AR KURIEM WADA PĀRRAUGA, KĀ PARAKSTĪTĀJI IEVĒRO KODEKSU, UN PANĀK TĀ IZPILDI

# 4.0. Mērķis

**4.1.** *Parakstītāju starptautiskā Kodeksa* ievērošanas *standarta* otrās daļas mērķis ir nodrošināt, ka *parakstītāji* savās attiecīgajās atbildības jomās ievieš *Kodeksa* un *starptautisko standartu* prasībām atbilstošas antidopinga programmas, lai visos sporta veidos pastāvētu vienlīdzīgi nosacījumi.

**4.2.** Jāuzsver, ka nodoms ir panākt, lai *parakstītāji* vienmēr brīvprātīgi novērstu jebkuras neatbilstības. Atzīst, ka *parakstītājs* neievēro *Kodeksu*, un atbilstošas sekas *parakstītājam* piemēro tikai tad, ja nav citas iespējas un ja šis *parakstītājs* noteiktajos termiņos nav veicis koriģējošus pasākumus, lai gan ir ticis mudināts to darīt.

**4.3.** Tāpēc *WADA* *Kodeksa* ievērošanas pārraudzības programmā galvenā uzmanība tiek pievērsta dialogam un komunikācijai ar *parakstītājiem*, lai palīdzētu tiem veikt pasākumus tā, lai pilnīgi tiktu ievērots *Kodekss*, un sniegtu tiem norādījumus antidopinga programmu pastāvīgai uzlabošanai. *Parakstītāju starptautiskajā Kodeksa* ievērošanas *standartā* ir noteiktas objektīvas, konkrētas un pārredzamas procedūras un standarti, kas īstenojami gadījumos, kad tiek atklātas *neatbilstības*, lai sniegtu *parakstītājam* iespēju novērst šīs *neatbilstības*, un (gadījumā, ja *neatbilstības* netiek novērstas) tie paredz konstatēt *Kodeksa* neievērošanu un piemērot paredzamas un samērīgas dažādas smaguma pakāpes sekas *parakstītājam*. *Parakstītāju starptautiskā Kodeksa* ievērošanas *standartā* ir arī noteikta skaidra kārtība *parakstītāja atkārtotai iekļaušanai sarakstā*.

# 5.0. Dažādu organizāciju, kas piedalās *WADA* ievērošanas pārraudzības funkcijas īstenošanā, lomas, pienākumi un procedūras

**1. attēls. Shēma, kurā attēlots process no *neatbilstības* identificēšanas līdz apgalvojumam par *Kodeksa* neievērošanu (5. panta 1. līdz 3. punkts)**



## **5.1. *Kodeksa* ievērošanas darbību uzraudzība**

**5.1.1.** Lai nodrošinātu *Kodeksa* ievērošanas darbību uzraudzību, *WADA* vadība izveido iekšējo *WADA* *Kodeksa* ievērošanas darba grupu, kurā darbojas personāls no dažādām *WADA* nodaļām.

**5.1.2.** *WADA* vadība sadarbībā ar *Kodeksa* ievērošanas pārbaudes komiteju (*CRC*) un saskaņā ar *CRC* apstiprinātajām pasākumu prioritātēm, kas sīkāk aplūkotas 7. panta 2. punktā, ir atbildīga par visu to pasākumu norises koordinēšanu un vadīšanu, kas ir saistīti ar *WADA* *Kodeksa* ievērošanas pārraudzības programmu. Pienākumi ir šādi:

**5.1.2.1.** koordinēt pastāvīgo atbalstu un palīdzību, ko *WADA* sniedz *parakstītājiem* saistībā ar *Kodeksā* un *starptautiskajos standartos* noteikto pienākumu izpildi (skat. 6. pantu);

**5.1.2.2.** izmantot visus rīkus, kas ir *WADA* rīcībā, lai pārraudzītu, kā *parakstītāji* ievēro *Kodeksu*, tostarp izmantot arī *ADAMS* sistēmu, *Kodeksa* ievērošanas anketas, obligātās informācijas pieprasījumus, *Kodeksa* ievērošanas revīzijas, informāciju, kas iegūta, veicot pastāvīgu ievērošanas pārraudzību, un jebkuru citu informāciju, ko *WADA* saņem vai savāc (skat. 7. pantu);

**5.1.2.3.** ja tiek identificētas *neatbilstības*, sākt dialogu ar *parakstītāju*, norādīt koriģējošos pasākumus, kas tam jāveic, lai novērstu šīs *neatbilstības*, un sniegt norādījumus ar mērķi palīdzēt *parakstītājam* veikt šos koriģējošos pasākumus noteiktajos termiņos (skat. 8. pantu);

**5.1.2.4.** novērtēt, vai *parakstītājs*, veicot koriģējošos pasākumus, ir pilnībā novērsis *neatbilstības*, lūgt *CRC* izskatīt tos gadījumus, kuros *neatbilstības* nav pilnībā novērstas, sagatavot ziņojumus, tajos iekļaujot atbilstošu papildinformāciju, lai *CRC* būtu vieglāk veikt pārrunas, un īstenot *CRC* ieteikumus un pārraudzīt to ieviešanu (skat. 8. un 9. pantu);

**5.1.2.5.** ja *parakstītājs* noteiktajā termiņā nav novērsis *neatbilstības*, tad saskaņā ar *CRC* ieteikumiem saņemt *WADA* izpildkomitejas atļauju oficiāli paziņot *parakstītājam* par to, ka tas, iespējams, neievēro *Kodeksu*, šajā paziņojumā norādot arī ierosinātās sekas *parakstītājam* saistībā ar šo *Kodeksa* neievērošanu un nosacījumus, kas *parakstītājam* jāizpilda, lai to *atkārtoti iekļautu sarakstā* (skat. 8., 9., 10. un 11. pantu);

**5.1.2.6.** uzraudzīt pasākumus, ko *parakstītājs* veic ar mērķi izpildīt nosacījumus tā *atkārtotai iekļaušanai sarakstā*, lai ziņotu *CRC* par to, vai un kad tai būtu jāiesaka *parakstītāju* *atkārtoti iekļaut sarakstā* (skat. 11. pantu).

## **5.2. Neatkarīga pārbaude un ieteikumi**

**5.2.1.** *Kodeksa* ievērošanas pārbaudes komiteja ir neatkarīga, nepolitiska *WADA* pastāvīgā komiteja, kas pārrauga tos *WADA* pasākumus, kuru mērķis ir pārraudzīt *Kodeksa* ievērošanu, un izpildes darbības, un kas sniedz padomus un ieteikumus šajos jautājumos *WADA* izpildkomitejai.

**5.2.1.1.** *CRC* darbojas saskaņā ar darba uzdevumiem, kuri izstrādāti, lai nodrošinātu tās dalībnieku neatkarību, politisko neitralitāti un specializāciju – faktorus, kas nodrošina uzticību tās darbam. Šajos darba uzdevumos ir iekļauti stingri noteikumi, kuri aizliedz interešu konfliktu un saskaņā ar kuriem *CRC* locekļiem ir jāziņo par jebkādiem iespējamajiem interešu konfliktiem un jāatsakās piedalīties tajās *CRC* apspriedēs, kas saistītas ar jautājumu, kurā tiem varētu rasties interešu konflikts.

**5.2.2.** *CRC* ievēro standarta procedūras, kas aptver pārbaudes, novērtēšanu, saziņu un ieteikumu sniegšanu *WADA* izpildkomitejai ar *Kodeksa* ievērošanu, *neatbilstību* novēršanu un *parakstītāju* *atkārtotu iekļaušanu sarakstā* saistītos jautājumos. Šīs procedūras (skat. 8., 9. un 11. pantu) ir izstrādātas, lai atbalstītu pārredzamu, objektīvu un konsekventu pieeju *Kodeksa* ievērošanas novērtēšanai un izpildes panākšanai.

**5.2.2.1.** Ja *WADA* vadība ziņo *CRC* par acīmredzamām neatbilstībām, tiek īstenota procedūra, saskaņā ar kuru attiecīgajam *parakstītājam* tiek noteikts termiņš un sniegta iespēja, lai tas var paskaidrot un novērst šīs *neatbilstības* un nodrošināt pilnīgu *Kodeksa* ievērošanu (skat. 8. pantu).

**5.2.2.2.** Ja *parakstītājs* šīs procedūras ietvaros nenovērš *neatbilstības*, *CRC* sīki pārskata lietu un lemj par to, vai ieteikt *WADA* izpildkomitejai nosūtīt *parakstītājam* oficiālu paziņojumu par iespējamo *Kodeksa* neievērošanu (skat. 5. panta 3. punktu).

**5.2.3.** *CRC* ne tikai pārbauda un novērtē ar *Kodeksa* ievērošanu saistītus jautājumus, kurus tai iesniedz *WADA* vadība, bet arī pati jebkurā laikā var identificēt ar *Kodeksa* ievērošanu saistītus jautājumus, kas būtu jāizskata *WADA* vadībai.

## **5.3. Kodeksa neievērošanas neatkarīga konstatēšana un sekas *parakstītājam***

**5.3.1.** Saskaņā ar *Kodeksa* 24. panta 1. punkta 4. apakšpunktu *WADA* izpildkomiteja, pamatojoties uz *CRC* ieteikumu, var piekrist *parakstītājam* nosūtīt oficiālu paziņojumu par to, ka tas, iespējams, neievēro *Kodeksu* un/vai *starptautiskos standartus*, šajā paziņojumā norādot arī ierosinātās sekas *parakstītājam* saistībā ar *Kodeksa* neievērošanu un ierosinātos nosacījumus, kas *parakstītājam* būtu jāizpilda, lai to *atkārtoti iekļautu sarakstā*.

**5.3.2.** Saskaņā ar *Kodeksa* 24. panta 1. punkta 5. apakšpunktu, ja *parakstītājs* piekrīt minētajā paziņojumā noteiktajam vai to neapstrīd divdesmit vienas (21) dienas laikā pēc paziņojuma saņemšanas, tad uzskata, ka tas atzīst *Kodeksa* neievērošanu un piekrīt sekām *parakstītājam* un nosacījumiem, kas tam jāizpilda, lai to *atkārtoti iekļautu sarakstā*, un paziņojums automātiski kļūst par galīgu lēmumu, kas nekavējoties jāizpilda saskaņā ar *Kodeksa* 24. panta 1. punkta 9. apakšpunktu (ja vien tas netiek pārsūdzēts saskaņā ar *Kodeksa* 13. panta 6. punktu). Ja *parakstītājs* apstrīd kādu paziņojuma daļu, domstarpības izšķir *CAS* saskaņā ar *Kodeksa* 24. panta 1. punkta 6. apakšpunktu.

**5.3.3.** Kad *parakstītājs* piekrīt paziņojumam kā galīgajam lēmumam vai (apstrīdēšanas gadījumā) kad *CAS* ir pieņēmusi galīgo lēmumu, tad saskaņā ar *Kodeksa* 24. panta 1. punkta 9. apakšpunktu šis lēmums ir piemērojams visā pasaulē un ir jāatzīst, jāievēro un pilnā apmērā jāizpilda visiem pārējiem *parakstītājiem* savā piekritībā un savās attiecīgajās atbildības jomās (skat. turpmāk otro attēlu).

## **5.4. “Pēdējās iespējas” princips**

**5.4.1.** Atbilstoši “pēdējās iespējas” principam jebkurā lietā (tostarp ne tikai parastās, bet arī paātrinātā kārtībā izskatāmās lietās), ja *parakstītājs* neievēro noteiktos termiņus *neatbilstību* novēršanai un tāpēc lieta tiek nodota *CRC* un augstākām instancēm, ar nosacījumu, ka *parakstītājs* novērš *neatbilstību* jebkurā laikā, pirms *CAS* piemēro sekas *parakstītājam*, tad netiek piemērotas nekādas sekas *parakstītājam*, izņemot gadījumus, kad a) ir radušās izmaksas, izskatot lietu *CAS* (tādā gadījumā *parakstītājam* jāsedz šīs izmaksas), un/vai b) *neatbilstību* nenovēršana noteiktajā termiņā ir radījusi nelabojamu kaitējumu cīņā pret dopingu sportā (tādā gadījumā atbilstoši šā kaitējuma apmēram var tikt piemērotas sekas *parakstītājam*).

**Otrais attēls. Shēma, kurā attēlots process, ko īsteno pēc oficiāla apgalvojuma par *Kodeksa* neievērošanu (5. panta 3. punkta 1., 2. un 3. apakšpunkts)**

****

## **5.5.Procedūras parakstītāja *atkārtotai iekļaušanai* to parakstītāju sarakstā, kas ievēro *Kodeksu***

**5.5.1.** Atbilstošā gadījumā *WADA* vadība ziņo *CRC* par to, kā *parakstītājs* izpilda nosacījumus tā *atkārtotai iekļaušanai sarakstā*, un tad *CRC* sniedz ieteikumus *WADA* izpildkomitejai attiecībā uz to, vai *parakstītājs* ir izpildījis šos nosacījumus un būtu *atkārtoti jāiekļauj sarakstā*.

**5.5.2.** Ja *parakstītājs* apstrīd *WADA* izpildkomitejas atzinumu par to, ka tas vēl nav izpildījis nosacījumus *atkārtotai iekļaušanai sarakstā* un tāpēc vēl nevar tikt *atkārtoti iekļauts sarakstā*, šo strīdu izšķir *CAS* saskaņā ar *Kodeksa* 24. panta 1. punkta 10. apakšpunktu. Saskaņā ar *Kodeksa* 24. panta 1. punkta 9. apakšpunktu *CAS* lēmumi ir piemērojami visā pasaulē un visi *parakstītāji* tos atzīst, ievēro un pilnībā izpilda atbilstoši savām pilnvarām savās attiecīgajās atbildības jomās.

# 6.0. *WADA* atbalsts pasākumiem, ko *parakstītāji* veic, lai panāktu/saglabātu *Kodeksa* ievērošanu

## **6.1. Mērķis**

**6.1.1.** *WADA* galvenā prioritāte ir atbalstīt *parakstītāju* pasākumus, kurus tie veic, lai stiprinātu savas antidopinga programmas un tādējādi palielinātu aizsardzību “tīrajiem *sportistiem*”. *Parakstītāja* pienākums vienmēr ir pilnīgi ievērot *Kodeksu*, un par attaisnojumu vai aizbildinājumu nevar tikt uzskatīts arguments, ka citas personas *parakstītājam* to nepalīdzēja ievērot. Tomēr *WADA* dara visu saprātīgi iespējamo, lai sniegtu palīdzību un atbalstu *parakstītājiem*, kas cenšas panākt, saglabāt vai atkārtoti nodrošināt pilnīgu *Kodeksa* ievērošanu.

## **6.2. Atbalsts darbībai un tehniskais atbalsts**

**6.2.1.** *WADA* sniedz *parakstītājiem* atbalstu darbībai un tehnisko atbalstu, lai tiem palīdzētu panākt, saglabāt vai (atbilstošā gadījumā) atkārtoti nodrošināt pilnīgu *Kodeksa* ievērošanu, tostarp, sniedz padomus un informāciju, izstrādā līdzekļus, vadlīnijas, mācību materiālus un mācību programmas un veicina partnerattiecības ar citām *antidopinga organizācijām*, kad tas ir iespējams. Kad tas ir iespējams, ņemot vērā *WADA* budžetu, šo atbalstu *parakstītājiem* sniedz bez maksas.

**6.2.2.** Piemēram, lai palīdzētu *parakstītājiem* izprast savus pienākumus saskaņā ar *Kodeksu* un *starptautiskajiem standartiem* un sasniegt un uzturēt pilnīgu atbilstību šiem pienākumiem, *WADA* ir izstrādājusi vairākus dokumentus un rīkus, tostarp šādus:

**6.2.2.1.** paraugnoteikumus par *Kodeksa* un *starptautisko standartu* īstenošanu *parakstītāja* kompetences jomā;

**6.2.2.2.** vadlīnijas, kas aptver dažādu *Kodeksam* atbilstošu antidopinga programmu elementu īstenošanu, tostarp *pārbaužu veikšanu*, *TLA*, *rezultātu pārvaldību*, *izglītošanu*, informācijas savākšanu un izmeklēšanas veikšanu;

**6.2.2.3.** dokumentu un veidlapu standartformas un

**6.2.2.4.** tiešsaistes *izglītojošos* rīkus.

**6.2.3.**Turklāt *WADA* ir izstrādājusi *Kodeksa* ievērošanas anketu un *Kodeksa* ievērošanas revīzijas programmu, kas ir paredzēta *parakstītājiem*, lai tie varētu atklāt *neatbilstības* savās antidopinga programmās un izstrādāt un īstenot plānus šo *neatbilstību* novēršanai. *WADA* ir sniegusi un turpinās sniegt dažāda veida palīdzību un atbalstu *parakstītājiem*, lai tie izprastu *Kodeksa* ievērošanas anketu, *Kodeksa* ievērošanas revīzijas programmu un visus pārējos *Kodeksa* ievērošanas pārraudzības programmas aspektus, tostarp tā rīko informatīvas sanāksmes, savā tīmekļa vietnē ir izveidojusi īpašu sadaļu, kurā ir ievietoti un arī turpmāk tiks ievietoti ar *Kodeksa* ievērošanas pārraudzības programmu saistītie materiāli, tostarp atbildes uz bieži uzdotajiem jautājumiem, un nodrošina citus atbalsta resursus.

**6.2.4.** *Parakstītājs* var lūgt, lai kāds cits *parakstītājs* tam palīdz pilnā apjomā ievērot *Kodeksu*. *WADA* cenšas palīdzēt *parakstītājiem* izveidot šādas partnerattiecības, tostarp savā tīmekļa vietnē sniedz sīkāku informāciju un vadlīnijas par partnerattiecību nolīgumiem. *Parakstītājs* var uzdot kādai *deleģētajai trešajai personai* tā vārdā veikt *antidopinga pasākumus*. Tomēr saskaņā ar *Kodeksa* 20. pantu un šā *Parakstītāju starptautiskā Kodeksa* ievērošanas *standarta* 8. panta 4. punkta 3. apakšpunktu *parakstītājs* vienmēr ir pilnībā atbildīgs par visām *neatbilstībām*, kas rodas tā rezultātā. *Parakstītājs* pārliecinās, ka tas var pieprasīt, lai šī *deleģētā trešā persona* pilnībā sadarbotos (un rada iespēju *parakstītājam* pilnībā sadarboties) saistībā ar visiem *WADA* veiktajiem *Kodeksa* ievērošanas pārraudzības pasākumiem, tostarp (bez ierobežojumiem) atbilstīgi reaģē, saņemot *Kodeksa* ievērošanas anketas un obligātās informācijas pieprasījumus, atļauj veikt *Kodeksa* ievērošanas revīzijas, kā arī pienācīgi izpilda visas prasības saistībā ar pastāvīgu *Kodeksa* ievērošanas pārraudzību (attiecībā uz to skat. 7. panta 8. punktu).

**6.2.5.** Saskaņā ar 8. pantu, ja tiek atklātas *neatbilstības* vai nu aizpildītajā *Kodeksa* ievērošanas anketā, vai *Kodeksa* ievērošanas revīzijas laikā, vai citādi, *WADA vadība* galveno uzmanību pievērš palīdzības sniegšanai attiecīgajam *parakstītājam*, veidojot dialogu un sniedzot atbalstu, lai tas varētu pilnīgi ievērot *Kodeksu*. *Parakstītājam* nodrošina pienācīgas iespējas apstrīdēt vai novērst *neatbilstības*, tostarp (vajadzības gadījumā) *WADA* sagatavo koriģējošo pasākumu ziņojumu, kurā tā norāda nepieciešamos koriģējošos pasākumus un termiņus to veikšanai. Koriģējošo pasākumu ziņojumā var iekļaut arī labākās prakses ieteikumus un atbilstošā gadījumā norādīt *WADA* tīmekļa vietnē ievietotos resursus un materiālus, ko *parakstītājs* var izmantot, lai izpildītu ziņojumā norādīto un stiprinātu savu antidopinga programmu. Turklāt *WADA* pārbauda *parakstītāja* iesniegto koriģējošo pasākumu plānu (tostarp visus pieprasītos un attiecīgos dokumentus) un izdara vajadzīgās piezīmes, lai nodrošinātu, ka tas ir nolūkam atbilstīgs.

# 7.0. To pasākumu pārraudzība, ko *parakstītāji* veic, lai *ievērotu Kodeksu*

## **7.1. Mērķis**

**7.1.1.** Saskaņā ar *Kodeksa* 20. panta 7. punkta 3. apakšpunktā un 24. panta 1. punkta 1. apakšpunktā noteikto pienākumu pārraudzīt, kā *parakstītāji* ievēro *Kodeksu*, *WADA* pārskata *parakstītāju* noteikumus (un/vai tiesību aktus, ja attiecīgajā valstī tie ir ieviesti *Kodeksa* īstenošanai), lai pārliecinātos, ka tie ir *Kodeksam* un *starptautiskajiem standartiem* atbilstoši. Tā arī novērtē, vai *parakstītāji* īsteno savus noteikumus un tiesību aktus, izstrādājot tādas antidopinga programmas, kas atbilst visām *Kodeksa* un *starptautisko standartu* prasībām. 7. panta mērķis ir noteikt standartus, kas reglamentēs šos pārraudzības pasākumus. Mērķis vienmēr ir panākt, lai pārraudzības process būtu iespējami efektīvs un izmaksu ziņā lietderīgs.

## **7.2. Prioritāro *parakstītāju* noteikšana**

**7.2.1.** *Kodeksa parakstītāji* ir visas šīs personas:

**7.2.1.1.** Starptautiskā Olimpiskā komiteja un Starptautiskā Paraolimpiskā komiteja;

**7.2.1.2.** citas *lielu sporta pasākumu rīkotājorganizācijas*;

**7.2.1.3.** starptautiskās federācijas;

**7.2.1.4.** *valstu olimpiskās komitejas* un valstu paraolimpiskās komitejas;

**7.2.1.5.** *valstu antidopinga organizācijas* un

**7.2.1.6.** dažādas citas organizācijas, kas ir norādītas *WADA* tīmekļa vietnē, tostarp arī *valstu olimpisko komiteju* asociācijas, starptautisko federāciju asociācijas, *sportistu* ar invaliditāti organizācijas, kas nav starptautiskās federācijas, un Nāciju Sadraudzības spēļu nacionālās asociācijas.

**7.2.2.** Ņemot vērā *parakstītāju* lielo skaitu un *WADA* ierobežotos resursus, *CRC* var apstiprināt *WADA* vadības priekšlikumus noteikt prioritāti attiecībā uz *Kodeksa* ievērošanas pārraudzību a) noteiktām *parakstītāju* kategorijām, pamatojoties uz to *antidopinga pasākumu* jomu, kas saskaņā ar *Kodeksu* ir jāveic attiecīgajai *parakstītāju* kategorijai, un/vai b) dažiem konkrētiem *parakstītājiem*, pamatojoties uz objektīvu riska novērtējumu. Turpmāk ir sniegts neizsmeļošs to apstākļu uzskaitījums, ko var ņemt vērā, veicot šādu novērtējumu:

**7.2.2.1.** (ja *parakstītājs* ir starptautiska federācija) fizioloģiskais risks, kas saistīts ar dopinga lietošanu attiecīgajā sporta veidā/disciplīnā;

**7.2.2.2.** (ja *parakstītājs* ir starptautiska federācija) *parakstītāja* dalība olimpiskajās spēlēs un/vai paraolimpiskajās spēlēs;

**7.2.2.3.** (ja *parakstītājs* ir *lielu sporta pasākumu rīkotājorganizācija*) to *sportistu* līmenis, kas piedalās attiecīgajā *sporta pasākumā*;

**7.2.2.4.** noteiktas valsts *sportistu* rezultāti *starptautiskos sporta pasākumos*;

**7.2.2.5.** dopinga lietošanas vēsture kādā konkrētā valstī vai konkrētā sporta veidā/disciplīnā;

**7.2.2.6.** *parakstītāja* reakcija, saņemot obligātās informācijas pieprasījumu vai *Kodeksa* ievērošanas anketu;

**7.2.2.7.** tādu ticamu ziņu saņemšana par izmeklēšanas rezultātiem, kas liecina par to, ka *parakstītāja* antidopinga programmā varētu būt būtiskas *neatbilstības*;

**7.2.2.8.** *parakstītājs* ir pārkāpis *Kodeksa* vai kāda *starptautiskā standarta* *kritiskās* vai *augstas prioritātes* prasības;

**7.2.2.9.** *parakstītājs* nav īstenojis ieteikumus, kas tam tika sniegti atbilstoši sadarbības programmām, kurās *WADA* piedalījās vai nu veicinātāja, vai puses statusā;

**7.2.2.10.** *parakstītājs* nav īstenojis pasākumus (piemēram, *mērķpārbaudes*) atbilstoši *WADA* sagatavotajiem vai apstiprinātajiem ieteikumiem (piemēram, saistībā ar *pārbaudēm*, gatavojoties olimpiskajām spēlēm, paraolimpiskajām spēlēm vai citam *sporta pasākumam*);

**7.2.2.11.** (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas) fakts, ka *parakstītāja* valstī atrodas *WADA* akreditēta laboratorija un/vai tā ir pieteikusies uz tiesībām vai ieguvusi tiesības rīkot kādu lielu sporta pasākumu;

**7.2.2.12.** *parakstītājs*, attiecībā uz kuru ir atzīts, ka tas neievēroja *Kodeksu*, vēlas panākt *atkārtotu iekļaušanu sarakstā*, un/vai

**7.2.2.13.** ir saņemts *WADA* izpildkomitejas un/vai *WADA* dibināšanas valdes pieprasījums.

**7.2.3.** Saskaņā ar *Kodeksa* 20. pantu starptautiskajām federācijām, *valstu olimpiskajām komitejām* un valstu paraolimpiskajām komitejām ir jānodrošina, lai to biedri/atzītās organizācijas ievērotu *Kodeksu*. Ja pārraudzības pasākumu veikšanas laikā *WADA* kļūst zināms, ka kāds *parakstītāja* biedrs / atzītā organizācija šķietami neievēro *Kodeksu*, tā paziņo šim *parakstītājam* par to, kādas būtu atbilstošas turpmākās pārbaudes un rīcība atbilstoši šā *parakstītāja* pienākumiem saskaņā ar *Kodeksu*.

**7.2.4.** Turklāt, ņemot vērā *parakstītāju* lielo skaitu un *WADA* ierobežotos resursus, *CRC* var apstiprināt *WADA* vadības priekšlikumus attiecībā uz prioritātes noteikšanu *Kodeksa* un/vai *starptautisko standartu* *kritisko* un (dažos gadījumos) *augstas prioritātes* prasību ievērošanas nodrošināšanai (tostarp vajadzības gadījumā izvirzīt apgalvojumu, ka *parakstītājs* neievēro *Kodeksu*, un ieteikt piemērot sekas *parakstītājam*), vienlaicīgi sniedzot *parakstītājiem* papildu iespēju īstenot koriģējošu(-us) pasākumu(-us), lai nodrošinātu pārējo *Kodeksa* un/vai *starptautisko standartu* prasību ievērošanu. Sekas *parakstītājam* piemēro prioritārā kārtā tajos gadījumos, kad *parakstītājs* nav ievērojis *kritiskās* prasības un pastāv *atbildību pastiprinoši apstākļi*.

**7.2.5.** *WADA* var lūgt arī citām organizācijām tai palīdzēt veikt pārraudzības pasākumus.

**7.2.6.** Tomēr jānorāda, ka *parakstītājam* savi pienākumi saskaņā ar *Kodeksu* un/vai *starptautiskajiem standartiem* ir jāpilda vienmēr neatkarīgi no tā, vai tā *WADA* pārraudzību uzskata par prioritāru.

## 7.3. Sadarbība ar citām organizācijām

**7.3.1.** Lai mudinātu *parakstītājus* pilnīgi ievērot *Kodeksu*, *WADA* vajadzības gadījumā var sadarboties ar citām attiecīgām organizācijām, tostarp (bez ierobežojumiem) ar UNESCO, veicot pasākumus ar mērķi mudināt valdības ievērot *UNESCO konvenciju*, ar Eiropas Padomi, veicot pasākumus ar mērķi mudināt valdības ievērot tās Antidopinga konvenciju, un/vai ar jebkuru citu starpvaldību organizāciju vai iniciatīvu. Šādas sadarbības nolūks ir veicināt *WADA* pasākumus, ko tā veic, lai pārraudzītu, kā *parakstītāji* ievēro *Kodeksu*, un maksimāli palielināt šo pasākumu efektivitāti. Šādu sadarbību īsteno, ievērojot visus piemērojamos tiesību aktus datu aizsardzības jomā.

**7.3.2.** Šī sadarbība var ietvert (bez ierobežojumiem) *Kodeksa* ievērošanas pārraudzības pasākumu koordinēšanu ar citas organizācijas veiktajiem pasākumiem attiecībā uz kādu konkrētu valsti (piemēram, kopīgus objektu apmeklējumus, koordinētas anketas), tādas būtiskas informācijas apmaiņu, kas var noderēt šādu pasākumu veikšanā, un to pasākumu koordinēšanu, kuru mērķis ir mudināt attiecīgās personas ievērot *Kodeksu*, un palīdzēt tām.

## 7.4. *WADA* pārraudzības rīki

**7.4.1.** *WADA* var izmantot visus savā rīcībā esošos likumīgos līdzekļus, lai pārraudzītu, kā *parakstītāji* ievēro *Kodeksu*, tostarp (bez ierobežojumiem):

**7.4.1.1.** pieprasīt, lai visi *parakstītāji* pamatotos un skaidri norādītos termiņos saskaņā ar *Kodeksa* 24. panta 1. punkta 2. apakšpunktu aizpildītu un iesniegtu *Kodeksa* ievērošanas anketas un/vai citus ziņojumus par to, kā tie ievēro *Kodeksu*. Šajos ziņojumos jāsniedz pilnīga un precīza *WADA* pieprasītā informācija, jāizskaidro visu atklāto *neatbilstību* iemesli un jāapraksta pasākumi, ko *parakstītājs* ir veicis un/vai ir paredzējis veikt, lai novērstu šīs *neatbilstības*;

**7.4.1.2.** veikt *Kodeksa* ievērošanas revīzijas, izvērtējot *parakstītāju* aktuālās antidopinga programmas saskaņā ar 7. panta 7. punktu, lai noteiktu, vai tie ievēro *Kodeksu*, atklātu un klasificētu *neatbilstības* un noteiktu, kādi koriģējoši pasākumi *parakstītajiem* būtu jāīsteno, lai tie novērstu šīs *neatbilstības* un panāktu pilnīgu *Kodeksa* ievērošanu;

**7.4.1.3.** īstenot *neatkarīgo novērotāju programmu* a) olimpiskajās spēlēs un paraolimpiskajās spēlēs, b) citos izvēlētos *sporta pasākumos*;

**7.4.1.4.** pārbaudīt, vai *parakstītāji* ir atbilstoši reaģējuši, saņemot *WADA* sagatavotos vai apstiprinātos pieprasījumus attiecībā uz *mērķpārbaužu* un/vai citu pasākumu veikšanu, gatavojoties olimpiskajām spēlēm, paraolimpiskajām spēlēm vai citam *sporta pasākumam*;

**7.4.1.5.** pārskatīt šādus pamatdokumentus:

a) *parakstītāju* noteikumus (un/vai attiecīgos tiesību aktus, ja attiecīgajā valstī tie ir pieņemti *Kodeksa* īstenošanai);

b) *parakstītāju* riska novērtējumus un pārbaužu veikšanas plānus, kas sagatavoti saskaņā ar *Kodeksa* 5. panta 4. punktu un *Pārbaužu* un izmeklējumu *starptautiskā standarta* 4. panta 1. punkta 3. apakšpunktu;

c) saskaņā ar *Kodeksa* 14. panta 4. punktu iesniegtos *parakstītāju* gada statistikas pārskatus attiecībā uz saviem *dopinga kontroles* pasākumiem;

d) *dopinga kontroles* veidlapas, lēmumus par *TLA* un citus datus, kas iesniegti *ADAMS* sistēmā (tostarp novērtējot, vai ir izpildītas prasības šo informāciju *ADAMS* sistēmā iesniegt noteiktos termiņos, un pārbaudot, vai lēmumi par *TLA* atbilst *Terapeitiskās lietošanas atļaujas starptautiskajam standartam*);

e) ziņojumus, ko apkopojušas citas attiecīgās organizācijas (piemēram, ziņojumus pēc valsts apmeklējumiem, ko veic Eiropas Padomes Antidopinga konvencijas pārraudzības grupa), un

f) jebkuru citu informāciju vai datus, ko *WADA* vadība pieprasa *parakstītājam*, lai novērtētu, vai tas ievēro *Kodeksu*;

**7.4.1.6.** veikt citus nepārtrauktas *Kodeksa* ievērošanas pārraudzības pasākumus saskaņā ar 7. panta 8. punktu;

**7.4.1.7.** pārskatīt tos *parakstītāju* pieņemtos lēmumus par *rezultātu pārvaldību*, par kuriem tie ziņojuši *WADA* saskaņā ar *Kodeksa* 7. panta 6. punktu un 14. panta 1. punkta 4. apakšpunktu un saskaņā ar *Starptautisko rezultātu pārvaldības standartu*, tostarp arī (bez ierobežojumiem) šādus *parakstītāju* lēmumus:

a) lēmumu *netipisku atradi* neatzīt par *nelabvēlīgiem analīžu rezultātiem*;

b) lēmumu *nelabvēlīgus analīžu rezultātus* vai *nelabvēlīgus [bioloģiskās] pases rezultātus* neatzīt par antidopinga noteikumu pārkāpumu;

c) lēmumu neatzīt par antidopinga noteikumu pārkāpumu ziņu nesniegšanu par savu atrašanās vietu vai citus šķietamus pārkāpumus;

d) lēmumu atsaukt apgalvojumu par kāda antidopinga noteikuma iespējamo pārkāpumu un

e) lēmumu vienoties par tiesvedības rezultātu, atzīstot antidopinga noteikumu pārkāpumu, pirms lietas izskatīšanas,

ar nosacījumu, ka, ja vien nerodas ārkārtas apstākļi, *WADA* neizsaka apgalvojumu par to, ka *parakstītājs* neievēro *Kodeksu*, pamatojoties tikai uz vienu lēmumu par *Kodeksam* neatbilstošu *rezultātu pārvaldību*. Tā vietā *WADA* nosūta *parakstītājam* paziņojumu pieņemamā laika posmā pēc ievērojama skaita tādu *rezultātu pārvaldības* lēmumu saņemšanas, kurus *WADA* vadība uzskata par *Kodeksam* neatbilstošiem. Pēc tam *WADA* veic turpmākas darbības pret *parakstītāju* saistībā ar *Kodeksa* neievērošanu (izdodot koriģējošo pasākumu ziņojumu saskaņā ar 8. panta 2. punkta 2. apakšpunktu, ja, neskatoties uz šādu paziņojumu, 1) *parakstītājs* neveic pasākumus, kas pamatoti ir paredzēti, lai nepieļautu nekādus turpmākus neatbilstīgus *rezultātu pārvaldības* lēmumus, vai 2) *WADA* saņem vēl vienu neatbilstīgu *rezultātu pārvaldības* lēmumu, par kuru ir atbildīgs *parakstītājs*;

**7.4.1.8.** novērtēt un apstrādāt tādu informāciju saistībā ar iespējamām *neatbilstībām*, kas saņemta no uzticamiem avotiem, tostarp arī no *WADA* Informācijas savākšanas un izmeklēšanas nodaļas, *parakstītājiem* un citām ieinteresētajām personām, *WADA* akreditētām laboratorijām un citām *WADA* apstiprinātām laboratorijām, *paraugu* savākšanas iestādēm un/vai *paraugu* savākšanas personāla, tiesībaizsardzības iestādēm un citām attiecīgām iestādēm (tostarp no citām regulatīvām un/vai disciplinārām struktūrām), *sportistiem* un citām *personām*, ziņotājiem, plašsaziņas līdzekļiem un sabiedrības locekļiem;

**7.4.1.9.** izmantot savas pilnvaras saskaņā ar *Kodeksa* 10. panta 7. punkta 1. apakšpunktu, lai mudinātu *sportistus* un citas *personas* sniegt informāciju saistībā ar gadījumiem, kuros *parakstītāji* neievēro *Kodeksu*;

**7.4.1.10.** lūgt *WADA* Informācijas savākšanas un izmeklēšanas nodaļai pārbaudīt iegūtās ziņas par gadījumiem, kad *parakstītāji*, iespējams, neievēro *Kodeksu*, un/vai izmeklēt šos gadījumus, un

**7.4.1.11.** izmantot jebkuru citu atbilstošu un ticamu informāciju vai datus, kas tai pieejami.

**7.4.2.** Ja *parakstītājam WADA* lūdz sniegt tādu informāciju (piemēram, aizpildot *Kodeksa* ievērošanas anketu vai saistībā ar obligātās informācijas pieprasījumu), kas ir šā *parakstītāja* konfidenciālā informācija, *WADA*, apstrādājot šo informāciju, ievēro konfidencialitāti un to izmanto tikai tam, lai pārraudzītu *Kodeksa* ievērošanu, un nekādiem citiem nolūkiem.

## **7.5. *Kodeksa* ievērošanas anketa**

**7.5.1.** Saskaņā ar *Kodeksa* 24. panta 1. punkta 2. apakšpunktu *parakstītājiem* ir jāziņo *WADA* par to, kā tie ievēro *Kodeksu*, kad *WADA* to pieprasa.

**7.5.2.** Atbilstoši *CRC* ieteikumiem (bet ne biežāk kā reizi trīs (3) gados, ja vien nerodas kādi ārkārtas apstākļi) *WADA* izpildkomiteja nosaka, kā un kad *WADA* nosūta *parakstītājiem* *Kodeksa* ievērošanas anketas, lai tie varētu veikt pašnovērtējumu un ziņot gan par to, kā tie ievēro *Kodeksu*, gan par visām iespējamām *neatbilstībām*. Lai pamatotu un papildinātu atbildes uz *Kodeksa* ievērošanas anketā iekļautajiem jautājumiem, *parakstītājam* var būt jāiesniedz kādi dokumenti.

**7.5.3.** *WADA* nosaka pieņemamu datumu aizpildītās *Kodeksa* ievērošanas anketas un tai pievienoto dokumentu iesūtīšanai. Kad tuvojas šis datums, tā *parakstītājiem* nosūta atgādinājumus.

**7.5.4.** Papildus *Kodeksa* 24. panta 1. punkta 3. apakšpunkta noteikumiem, ja *parakstītājs* līdz noteiktajam datumam neiesūta *WADA* precīzi un pilnīgi aizpildītu *Kodeksa* ievērošanas anketu, to uzskata par *Kodeksa* 24. panta 1. punkta 2. apakšpunkta neievērošanu, kas ir pamats 8. panta 3. punkta 1. apakšpunktā aprakstītā procesa sākšanai.

**7.5.5.** *WADA* pārskata aizpildītajā *Kodeksa* ievērošanas anketā sniegto informāciju, lai novērtētu, kādā mērā *parakstītājs* ievēro *Kodeksu*. *WADA* cenšas pārbaudīt *parakstītāja* atbildes uz noteiktiem jautājumiem *Kodeksa* ievērošanas anketā, izmantojot informāciju, ko tā ir ieguvusi no citiem uzticamiem avotiem, piemēram, datus, kas iesniegti *ADAMS* sistēmā, un neatkarīgas izmeklēšanas ziņojumus. Pirms jebkādu slēdzienu izdarīšanas *WADA* ar *parakstītāju* apspriež visas šķietamās tā sniegtās informācijas neatbilstības šiem datiem.

**7.5.6.** *WADA* pienācīgi rakstveidā informē *parakstītāju*, ja tā secina, ka *Kodeksa* ievērošanas anketa neliecina par *neatbilstībām*. Ja patiesībā pastāv (un attiecīgajā laikā pastāvēja) *neatbilstības*, ko *WADA* nespēja atklāt, pārskatot *parakstītāja* aizpildīto *Kodeksa* ievērošanas anketu, bet ko tā atklāj, veicot citus *Kodeksa* ievērošanas pārraudzības pasākumus, *WADA* sākotnēji izdarītais slēdziens nekādā ziņā tai neliedz veikt darbības, kas norādītas *Parakstītāju starptautiskajā Kodeksa* ievērošanas *standartā*, lai panāktu, ka *parakstītājs* novērš šīs *neatbilstības*.

**7.5.7.** Ja *WADA* atklāj *neatbilstības*, pamatojoties uz *parakstītāja* aizpildīto *Kodeksa* ievērošanas anketu, tā sagatavo koriģējošo pasākumu ziņojumu saskaņā ar 8. panta 2. punkta 2. apakšpunktu.

## **7.6. Obligātās informācijas pieprasījumi**

**7.6.1.** Neatkarīgi no pārējām pārraudzības darbībām, kuru laikā *WADA* saņem vai savāc informāciju, kas liecina par to, ka *parakstītājs*, iespējams, neievēro *kritiskās* vai *augstas prioritātes* prasības, *WADA* vadība var nosūtīt *parakstītājam* obligātās informācijas pieprasījumu, pieprasot tam sniegt informāciju, lai *WADA* varētu apstiprināt savu viedokli, kas tai ir attiecīgajā laikā. *WADA* pieprasa tikai to informāciju, kas tai ir nepieciešama, lai tā varētu novērtēt, vai *parakstītājs* patiešām ievēro *Kodeksu*, un kas tai jau nav pieejama no citiem avotiem (piemēram, *ADAMS* sistēmā). Pieprasījumā *WADA* vadība paskaidro, kāpēc tā lūdz sniegt attiecīgo informāciju, un norāda datumu, līdz kuram *parakstītājam* tā ir jāsniedz (ne ātrāk kā pēc divdesmit vienas (21) dienas).

**7.6.2.** *WADA* vadība pilnvaro *WADA* revidentu pārbaudīt *parakstītāja* iesūtīto atbildi, veikt novērtējumu un sagatavot ieteikumus, tostarp (attiecīgā gadījumā) ieteikumu izdot koriģējošo pasākumu ziņojumu saskaņā ar 8. panta 2. punkta 2. apakšpunktu.

**7.6.3.** Ja *parakstītājs* nesniedz obligātās informācijas pieprasījumā norādīto informāciju līdz datumam, ko *WADA* noteikusi šīs informācijas sniegšanai, tiek sākts 8. panta 3. punkta 1. apakšpunktā aprakstītais process.

## **7.7. *Kodeksa* ievērošanas revīzijas programma**

**7.7.1.** *WADA* vadība lemj (un *CRC* pārrauga šo lēmumu), attiecībā uz kuriem *parakstītājiem* tā veic *Kodeksa* ievērošanas revīziju. 7. panta 2. punkta 2. apakšpunktā uzskaitītie faktori var būt pamats *Kodeksa* ievērošanas revīzijas sākšanai. *Parakstītājus* *Kodeksa* ievērošanas revīzijai var arī izvēlēties, pamatojoties uz citiem būtiskiem iemesliem vai ticamām ziņām, ko savākusi vai saņēmusi *WADA*.

**7.7.2.** *Kodeksa* ievērošanas revīziju veic *WADA* revidenti. *Kodeksa* ievērošanas revīziju var veikt vai nu klātienē (t. i., revīzijas grupa apmeklē *parakstītāju* un novērtē tā antidopinga programmu attiecīgo *parakstītāja* grupas locekļu klātbūtnē), vai rakstveida informācijas apmaiņā, ko sāk pēc *WADA* pieprasījuma, piemēram, nosūtot obligātās informācijas pieprasījumu.

**7.7.3.** Abos gadījumos *parakstītājs* sadarbojas ar *WADA* un *WADA* revīzijas grupu saistībā ar visiem *Kodeksa* ievērošanas revīzijas aspektiem. Nesadarbošanās gadījumā *WADA* vadība par to var ziņot *CRC*, lai tā lemtu par iespējamu *neatbilstību*.

**7.7.4.** *Kodeksa* ievērošanas revīzijas organizēšana klātienē

**7.7.4.1.** *WADA* nosūta *parakstītājam* paziņojumu par to, ka tas ir izraudzīts *Kodeksa* ievērošanas revīzijai, un norāda vadošā revidenta un pārējo revīzijas grupas biedru vārdus un uzvārdus un datumus, kuros revīzijas grupa vēlas apmeklēt *parakstītāja* birojus, lai veiktu revīziju (kas parasti ilgst no divām līdz trīs (2–3) dienām). Noteiktajiem datumiem *parakstītājam* būtu jāsniedz vismaz viens (1) mēnesis, lai sagatavotos revīzijas grupas apmeklējumam.

**7.7.4.2.** *Parakstītājam* četrpadsmit (14) dienu laikā ir jāsniedz atbilde uz šo paziņojumu, apstiprinot, ka revīzija var notikt piedāvātajos datumos, vai paskaidrojot, kāpēc šie datumi nav piemēroti, un piedāvājot citus datumus, kas ir pēc iespējas tuvāki *WADA* izraudzītajiem datumiem. Ja *parakstītājs* atsakās tikt revidēts vai izjauc procesu nesadarbojoties, lai noskaidrotu piemērotus revīzijas datumus, to uzskata par *neatbilstību Kodeksa* 24. panta 1. punkta 2. apakšpunktam un sāk 8. panta 3. punkta 1. apakšpunktā aprakstīto procesu.

**7.7.4.3.** Kad ir apstiprināti datumi, *WADA* nosūta *parakstītājam* revīzijas plānu, kurā iekļauj norādījumus par veicamās revīzijas darbības jomu un to, kā sagatavoties revīzijas apmeklējumam.

**7.7.4.4.** Vismaz četrpadsmit (14) dienas pirms revīzijas apmeklējuma galvenajam revidentam nepastarpināti (piemēram, pa tālruni vai tiekoties klātienē) jāsazinās ar *parakstītāja* galveno kontaktpersonu *Kodeksa* ievērošanas jautājumos, lai apstiprinātu visus nepieciešamos pasākumus, atbildētu uz visiem jautājumiem par revīziju un apspriestu, kā *parakstītājam* jāsagatavo un jāiesniedz informācija revīzijas grupai.

**7.7.5.** Jebkurā gadījumā *parakstītājs* atvieglo *WADA* revīzijas grupas apmeklējuma norisi, tostarp norīko piemērotu personālu piedalīties revīzijas apmeklējumā un nodrošina nepieciešamās sanāksmju un ar tām saistītās telpas, lai *WADA* revīzijas grupa varētu veikt *Kodeksa* ievērošanas revīziju. Ja *parakstītājs* kādu savas antidopinga programmas daļu uzdod veikt *deleģētajai trešajai pusei*, *parakstītājam* ir jānodrošina, ka *deleģētās trešās puses* pārstāvji ir pieejami, lai atbildētu uz *WADA* revīzijas grupas jautājumiem un sniegtu visu revīzijas laikā pieprasīto dokumentāciju vai informāciju.

**7.7.6.** Sanāksmē pirms revīzijas sākšanas revīzijas grupa izskaidro pieeju, ko tā izmantos *Kodeksa* ievērošanas revīzijas veikšanai, apstiprina revīzijas darbības jomu un to, kādu sadarbību un atbalstu revīzijai tā gaida no *parakstītāja*. Tā *parakstītājam* dod iespēju uzdot jebkurus jautājumus saistībā ar revīziju.

**7.7.7.** *Kodeksa* ievērošanas revīzijas laikā revīzijas grupa novērtē *parakstītāja* antidopinga programmu, izmantojot informāciju, kas lietas materiālos iekļauta no dažādiem avotiem, tostarp no *parakstītāja* aizpildītās *Kodeksa* ievērošanas anketas, datiem *ADAMS* sistēmā, neatkarīgu izmeklēšanu ziņojumiem, savāktajām vai saņemtajām ziņām un tiem sižetiem plašsaziņas līdzekļos, kurus *WADA* uzskata par ticamiem, un jebkuru citu ticamu informāciju, kas tai ir pieejama. Revīzijas grupa meklē reprezentatīvus paraugus un pierādījumus darbam, ko *parakstītājs* ir veicis saistībā ar antidopinga programmu, un atzīmē visas neatbilstības starp šiem paraugiem un pierādījumiem un *parakstītāja* sniegto informāciju (piemēram, *Kodeksa* ievērošanas anketā). *Parakstītājs* sadarbojas, nodrošinot revīzijas grupai piekļuvi visai informācijai, procedūrām un sistēmām, kas tai nepieciešamas, lai veiktu *Kodeksa* ievērošanas revīziju.

**7.7.8.** Noslēguma sanāksmē revīzijas grupa *parakstītājam* mutiski dara zināmus savus provizoriskos konstatējumus, tostarp norāda visas šķietamās *neatbilstības* (galveno uzmanību pievēršot *kritiskajām* un *augstas prioritātes* prasībām). Revīzijas grupa var arī izklāstīt visus konstatētos faktus un/vai sniegt labākās prakses ieteikumus attiecībā uz *vispārīgajām* prasībām. Noslēguma sanāksmē *parakstītājam* sniedz iespēju norādīt visus gadījumus, kad tas nepiekrīt revīzijas grupas provizoriskajiem konstatējumiem. Revīzijas grupa īsumā raksturo arī iespējamo turpmāko procesu un termiņus, lai *parakstītāji* varētu nekavējoties sākt koriģējošos pasākumus saistībā ar konstatējumiem, t. i., negaidot koriģējošo pasākumu ziņojumu. Pēc revīzijas pabeigšanas galvenais revidents *WADA* vadībai iesniedz galīgos revīzijas atzinumus koriģējošo pasākumu ziņojuma projektā (kas pēc sīkākas izskatīšanas var būt plašāki par sākotnēji konstatētajiem faktiem, kuri mutiski paziņoti noslēguma sanāksmē). Pēc tam, cik drīz vien iespējams, *parakstītājam* saskaņā ar 8. panta 2. punkta 2. apakšpunktu nosūta koriģējošo pasākumu ziņojuma galīgo redakciju.

**7.7.9.** *WADA* apmaksā *Kodeksa* ievērošanas revīzijas izmaksas, ja *parakstītājs* tās var atlīdzināt saskaņā ar 11. panta 2. punkta 1. apakšpunkta 4. daļu.

**7.7.10.** *WADA* savā tīmekļa vietnē var publicēt to *parakstītāju* sarakstu, kam ir veikta *Kodeksa* ievērošanas revīzija. Pēc tam, kad revīzija ir pabeigta un attiecīgais *parakstītājs* ir saņēmis koriģējošo pasākumu ziņojuma galīgo redakciju, *WADA* var publicēt revīzijas rezultātu kopsavilkumu.

## **7.8. Pastāvīgā Kodeksa ievērošanas pārraudzība**

**7.8.1.** *WADA* vadība identificē vairākas prasības (konsultējoties ar *CRC*), kuru dēļ *parakstītājiem* veic pastāvīgu *Kodeksa* ievērošanas pārraudzību, izmantojot līdzekļus, kas papildina *Kodeksa* ievērošanas anketas un *Kodeksa* ievērošanas revīzijas.

**7.8.2.** Attiecīgās *WADA* nodaļas atbildībā ietilpst pastāvīgas pārraudzības veikšana, lai pārliecinātos, ka visi *parakstītāji* ievēro attiecīgo(-ās) prasību(-as). Nosaka piemērotus termiņus un nosūta atgādinājumus *parakstītājiem* tā, lai tiem būtu pietiekami ilgs laiks *neatbilstības* novēršanai.

**7.8.3.** Ja *parakstītājs* nenovērš *neatbilstību* attiecīgās *WADA* nodaļas noteiktajā termiņā, šī nodaļa par attiecīgo *neatbilstību* ziņo *WADA* vadībai, kas saskaņā ar 8. panta 2. punkta 2. apakšpunktu izdod koriģējošo pasākumu ziņojumu.

**7.8.4.** Tiem *parakstītājiem*, kuriem ir veikta *Kodeksa* ievērošanas revīzija, papildus iepriekšminētajai pastāvīgajai *Kodeksa* ievērošanas pārraudzībai pēc koriģējošo pasākumu ziņojuma pabeigšanas var tikt pārbaudīta visu revīzijas laikā identificēto *kritisko* vai *augstas prioritātes* prasību ievērošana. *WADA* revidents novērtē, vai joprojām tiek ievērotas *kritiskās* vai *augstas prioritātes* prasības, pamatojoties uz jebkuru informāciju, kas *WADA* ir pieejama, tostarp nosūtot obligātās informācijas pieprasījumu. Ja *WADA* revidents konstatē *neatbilstības kritiskām* vai *augstas prioritātes* prasībām, *WADA* izdod koriģējošo pasākumu ziņojumu saskaņā ar 8. panta 2. punkta 2. apakšpunktu.

## **7.9. Īpaši noteikumi, kas piemērojami *lielu sporta pasākumu rīkotājorganizācijām***

**7.9.1.** *Lielu sporta pasākumu rīkotājorganizācijām* piemēro tos pašus noteikumus un procedūras attiecībā uz *Kodeksa* ievērošanas pārraudzību un izpildi, kas noteikti šajā *Parakstītāju starptautiskajā Kodeksa* ievērošanas *standartā*. Tomēr *lielu sporta pasākumu rīkotājorganizācijām* var piemērot arī *neatkarīgo novērotāju programmu*, un šo organizāciju rīkoto *sporta pasākumu* norises laika dēļ var būt nepieciešams, lai parastās *neatbilstību* identificēšanas un novēršanas procedūras būtu īstenojamas paātrinātā kārtībā, kā tas noteikts šajā 7. panta 9. punktā. Lai nerastos šaubas un ja šajā 7. panta 9. punktā nav norādīts citādi, *lielu sporta pasākumu rīkotājorganizācijām* piemēro parastos noteikumus, procedūras un termiņus, kas noteikti šajā *Parakstītāju starptautiskajā Kodeksa* ievērošanas *standartā*.

**7.9.2.** *WADA* viena (1) gada laikā līdz *lielu sporta pasākumu rīkotājorganizācijas* rīkotajam *sporta pasākumam* var tai nosūtīt *lielu sporta pasākumu rīkotājorganizācijām* pielāgotu *Kodeksa* ievērošanas anketu, kas tai jāaizpilda un jānosūta atpakaļ *WADA* pieņemamā termiņā atbilstoši *WADA* norādījumiem, šajā anketā aprakstot antidopinga programmu, kuru *lielu sporta pasākumu rīkotājorganizācija* ierosina ieviest saistībā ar konkrēto *sporta pasākumu*, lai jau iepriekš būtu iespējams identificēt un novērst visas *neatbilstības*.

**7.9.3.** Ja *WADA* identificē *neatbilstības*, pamatojoties uz *lielu sporta pasākumu rīkotājorganizācijas* aizpildīto *Kodeksa* ievērošanas anketu, tā izdod koriģējošo pasākumu ziņojumu saskaņā ar 8. panta 2. punkta 2. apakšpunktu, ja vien koriģējošo pasākumu ziņojumā nav:

**7.9.3.1.** identificētas *neatbilstības* prasībām, kas uzskatāmas par *kritiskām* prasībām un kas *parakstītājam* jānovērš *WADA* noteiktajā termiņā, bet ne vēlāk kā divu (2) mēnešu laikā, un/vai

**7.9.3.2.** identificētas *neatbilstības* prasībām, kas uzskatāmas par *augstas prioritātes* prasībām un kas *parakstītājam* jānovērš *WADA* noteiktajā termiņā, bet ne vēlāk kā četru (4) mēnešu laikā, un/vai

**7.9.3.3.** identificētas *neatbilstības* prasībām, kas uzskatāmas par *vispārīgajām* prasībām un kas *parakstītājam* jānovērš *WADA* noteiktajā termiņā, bet ne vēlāk kā sešu (6) mēnešu laikā.

**7.9.4.** Ja *lielu sporta pasākumu rīkotājorganizācija* *neatbilstības* nenovērš *WADA* norādītajā termiņā, *WADA* vadība ievēro standarta koriģēšanas procedūras un termiņus, kas noteikti 8. panta 1.–3. punktā, ja vien jautājuma steidzamības / *sporta pasākuma* norises laika dēļ šādas standarta procedūras un termiņi nav nepiemēroti, un tādā gadījumā *WADA* vadība var noteikt īsākus termiņus (ar nosacījumu, ka tā informē *lielu sporta pasākumu rīkotājorganizāciju* par saīsinātajiem termiņiem un par to neievērošanas sekām) un/vai var nodot lietu steidzamai izskatīšanai *CRC*, neveicot visas 8. panta 1.–3. punktā noteiktās darbības.

**7.9.4.1.** Šādos gadījumos *WADA* vadība sniedz *lielu sporta pasākumu rīkotājorganizācijai* iespēju noteiktā termiņā izskaidrot šķietamās *neatbilstības* un visus paskaidrojumus, ko *parakstītājs* sniedz šajā termiņā, nosūta *CRC*.

**7.9.5.** Ja *WADA* vadība saskaņā ar šo 7. panta 9. punktu nodod lietu izskatīšanai *CRC*:

**7.9.5.1.** *CRC* iespējami drīz sasauc sanāksmi (tiekoties klātienē vai citādi sazinoties), lai izskatītu lietu. Tā ņem vērā gan *WADA* vadības izdarīto novērtējumu, gan visus paskaidrojumus un piezīmes, ko *lielu sporta pasākumu rīkotājorganizācija* ir iesniegusi saskaņā ar 7. panta 9. punkta 4. apakšpunkta 1. daļu;

**7.9.5.2.** ja pēc šādas izskatīšanas *CRC* nolemj, ka paātrinātā procedūra nav nepieciešama, tā var ieteikt:

a) *lielu sporta pasākumu rīkotājorganizācijas* rīkotajā *sporta pasākumā* īstenot misiju saistībā ar *neatkarīgo novērotāju programmu* (ja tā jau nav plānota) un/vai

b) *parakstītājam* izsniedz koriģējošo pasākumu ziņojumu, kura izpildi pārbauda saskaņā ar paātrinātām procedūrām, kas nodrošina *neatbilstību* novēršanu pietiekami savlaicīgi pirms nākamā attiecīgā *sporta pasākuma* kārtējām sacensībām, un/vai

c) *lielu sporta pasākumu rīkotājorganizācijai* noslēgt līgumu ar kādu *deleģētu trešo personu* par atbalsta sniegšanu tās *antidopinga pasākumiem* attiecīgajā *sporta pasākumā*.

**7.9.6.** Ja tomēr *CRC* uzskata, ka ir vajadzīga paātrinātā procedūra, piemēro 8. panta 5. punkta 4. apakšpunkta 3. un 4. daļu.

**7.9.7.** Neatkarīgi no tā, vai piemēro 7. panta 9. punkta 5. apakšpunkta 2. daļas a) punktu:

**7.9.7.1.** saskaņā ar 7. panta 4. punkta 1. apakšpunkta 3. daļu kā papildu līdzekli, lai uzraudzītu, vai *lielu sporta pasākumu rīkotājorganizācija* ievēro *Kodeksu*, *WADA* var īstenot *neatkarīgu novērotāju programmas* a) olimpiskajās spēlēs un paraolimpiskajās spēlēs; b) kontinentālajās spēlēs (piemēram, Āfrikas spēlēs, Āzijas spēlēs, Eiropas spēlēs, Amerikas spēlēs), kā arī Nāciju sadraudzības spēlēs un pasaules spēlēs; c) citos *sporta pasākumos*, kas atlasīti, pamatojoties uz objektīviem kritērijiem, kuri saskaņoti ar *CRC*;

**7.9.7.2.** ja *WADA* *lielu sporta pasākumu rīkotājorganizācijai* ir izdevusi koriģējošo pasākumu ziņojumu saskaņā ar 7. panta 9. punkta 3. apakšpunktu, viens no uzdevumiem, kas jāpilda *neatkarīgo novērotāju programmas* pārstāvjiem šīs *lielu sporta pasākumu rīkotājorganizācijas* nākamajā *sporta pasākumā*, ir noteikt, vai Starptautiskā Olimpiskā komiteja vai Starptautiskā Paraolimpiskā komiteja, vai cita *lielu sporta pasākumu rīkotājorganizācija* (attiecīgā gadījumā) ir veikusi minētajā koriģējošo pasākumu ziņojumā norādītos koriģējošos pasākumus. Ja koriģējošie pasākumi nav pienācīgi veikti, tos un jebkuras citas *neatbilstības*, ko *sporta pasākuma* laikā identificējusi *neatkarīgo novērotāju programma*, norāda ziņojumā, ko *neatkarīgo novērotāju programma* sagatavo un *WADA* publicē pēc attiecīgā *sporta pasākuma*;

**7.9.7.3.** kad ir pabeigts *neatkarīgo novērotāju programmas* izdotais ziņojums, visas *neatbilstības* iekļauj arī jaunā koriģējošo pasākumu ziņojumā, pieprasot (pēc *WADA* ieskatiem) vai nu a) koriģējošo pasākumu veikšanu noteiktā termiņā (šie termiņi var būt un var arī nebūt nevar būt tie paši termiņi, kas noteikti 7. panta 9. punkta 3. apakšpunktā), vai b) apņemties veikt koriģējošos pasākumus pirms nākamā *lielu sporta pasākumu rīkotājorganizācijas* rīkotā *sporta pasākuma*.

# 8.0. *Parakstītāju* iespēja novērst *neatbilstības*

## **8.1. Mērķis**

**8.1.1.** Kad ir identificētas *neatbilstības*, mērķis ir uzturēt dialogu ar *parakstītāju* un palīdzēt novērst *neatbilstības*, lai tādējādi tas pilnīgi ievērotu *Kodeksu*.

**8.1.2.** 8. pantā ir aprakstītas procedūras, ko *WADA* ievēro, dodot *parakstītājam* pienācīgu iespēju novērst identificētās *neatbilstības*. Šā procesa dažādie posmi ir shematiski attēloti pirmajā attēlā (skat. iepriekš 5. pantu).

## **8.2. Koriģējošo pasākumu ziņojumi un koriģējošo pasākumu plāni**

**8.2.1.** Ja *parakstītāja* noteikumi (vai piemērojamie tiesību akti, ja attiecīgajā valstī tos izmanto *Kodeksa* īstenošanai) nav saderīgi ar *Kodeksu*, *WADA* vadība rakstveidā paziņo *parakstītājam* par neatbilstībām un atļauj tās novērst trīs (3) mēnešu laikā vai nosūta labojumu projektu un apstiprina termiņu šo labojumu pieņemšanai.

**8.2.2.** Ja *WADA* identificē kādu citu *parakstītāja* antidopinga programmas aspektu *neatbilstības* (vai nu pārskatot *Kodeksa* ievērošanas anketu, vai *Kodeksa* ievērošanas revīzijas rezultātā, vai izpētot informāciju, kas tai sniegta, pamatojoties uz obligātās informācijas pieprasījumu, vai citādi), *WADA* vadība *parakstītājam* nosūta koriģējošo pasākumu ziņojumu, kurā tā:

**8.2.2.1.** identificē tās *neatbilstības* prasībām, kas uzskatāmas par *kritiskām* prasībām, kuras *parakstītājam* jānovērš *WADA* noteiktajā termiņā, bet ne vēlāk kā trīs (3) mēnešu laikā, un/vai

**8.2.2.2.** identificē tās *neatbilstības* prasībām, kas uzskatāmas par *augstas prioritātes* prasībām, kuras *parakstītājam* jānovērš *WADA* noteiktajā termiņā, bet ne vēlāk kā sešu (6) mēnešu laikā, un/vai

**8.2.2.3.** identificē tās *neatbilstības* prasībām, kas uzskatāmas par *vispārīgām* prasībām, kuras *parakstītājam* jānovērš *WADA* noteiktajā termiņā, bet ne vēlāk kā deviņu (9) mēnešu laikā,

ja vien *parakstītājs* nav *lielu sporta pasākumu rīkotājorganizācija*, un tādā gadījumā iepriekš minētie termiņi nav spēkā. Tad šo jautājumu risina saskaņā ar 7. panta 9. punktā noteiktajām procedūrām.

**8.2.3.** Pēc koriģējošo pasākumu ziņojuma nosūtīšanas *WADA* vadība izveido dialogu ar *parakstītāju*, lai pārliecinātos par to, ka *parakstītājs* ir saņēmis koriģējošo pasākumu ziņojumu un saprot, kas tam ir jādara, lai noteiktajos termiņos īstenotu nepieciešamos koriģējošos pasākumus.

**8.2.4.** Ja *parakstītājs* apstrīd koriģējošo pasākumu ziņojumā norādītās *neatbilstības* un/vai to klasificēšanu par *neatbilstībām* *kritiskām* vai *augstas prioritātes* prasībām, *WADA* vadība pārskata savu viedokli. Ja pēc šīs pārskatīšanas viedoklis netiek mainīts, *parakstītājs* var pieprasīt, lai strīdu izskata *CRC* saskaņā ar 8. panta 4. punkta 1. apakšpunktu. Ja *CRC* piekrīt *WADA* vadības viedoklim un lietas turpinājumā tiek atzīts, ka *parakstītājs* neievēro *Kodeksu*, *parakstītājs* var turpināt apstrīdēt *neatbilstības* un/vai to klasifikāciju, ierosinot lietu *CAS*. Ja *CRC* nepiekrīt *WADA* vadības viedoklim, *WADA* vadība var iesniegt šo jautājumu *WADA* izpildkomitejai lēmuma pieņemšanai.

**8.2.5.** Saskaņā ar 8. panta 2. punkta 4. apakšpunktu *parakstītājs* *neatbilstības* novērš koriģējošo pasākumu ziņojumā norādītajos termiņos. Lai palīdzētu *parakstītājam* izplānot, kura persona tā organizācijā īstenos konkrētu koriģējošo pasākumu, kā tas tiks darīts un līdz kuram datumam, koriģējošo pasākumu ziņojumā iekļauj koriģējošo pasākumu plāna sadaļu, kas *parakstītājam* ir jāaizpilda. *Parakstītājam* nav obligāti jāiesniedz *WADA* savs koriģējošo pasākumu plāns, bet tas ir ļoti ieteicams. Ja *parakstītājs* iesniedz *WADA* savu koriģējošo pasākumu plānu, *WADA* to izskata, lai pārbaudītu, vai tas ir nolūkam atbilstīgs, un gadījumā, ja tas nav šim nolūkam atbilstīgs, *WADA* izdara piezīmes, lai palīdzētu *parakstītājam* to atbilstoši mainīt.

**8.2.6.** *WADA* vadība pārrauga to *parakstītāja* darbu virzību, kas tiek veikti, lai novērstu koriģējošo pasākumu ziņojumā norādītās *neatbilstības*.

**8.2.7.** Ja tiek konstatētas citas *neatbilstības* pēc koriģējošo pasākumu ziņojuma nosūtīšanas *parakstītājam*, bet pirms jautājuma nodošanas *CRC* vai ja atkārtojas kāda *neatbilstība*, kas it kā bija novērsta pirms jautājuma iesniegšanas *CRC*, *WADA* vadība var nosūtīt *parakstītājam* atjauninātu koriģējošo pasākumu ziņojumu, kurā pievienotas jaunās *neatbilstības* un kurā norādīts jauns termiņš vai termiņi visu to *neatbilstību* novēršanai, kas identificētas atjauninātajā koriģējošo pasākumu ziņojumā.

## **8.3. Pēdējā iespēja veikt labojumus pirms lietas iesniegšanas izskatīšanai *CRC***

**8.3.1.** Ja *parakstītājs* nenovērš visas *neatbilstības* koriģējošo pasākumu ziņojumā noteiktajā termiņā vai ja *parakstītājs* noteiktajā termiņā nesniedz nepieciešamo atbildi uz *Kodeksa* ievērošanas anketu, paziņojumu par *Kodeksa* ievērošanas revīziju, pastāvīgās *Kodeksa* ievērošanas pārraudzības ietvaros izdarītu pieprasījumu vai obligātās informācijas pieprasījumu, *WADA* vadība *parakstītājam* rakstveidā paziņo par šo kļūmi un nosaka jaunu termiņu (līdz trīs (3) mēnešiem), lai to novērstu. Jaunais termiņš vairs nav pagarināms, izņemot ārkārtējus gadījumus, kad *parakstītājs* pierāda, ka kādu nepārvaramu apstākļu dēļ tas nav varējis novērst šo neizpildi līdz noteiktajam termiņam.

**8.3.2.** Ja tiek atklātas citas *neatbilstības* vai tiek atkārtoti pieļauta kāda *neatbilstība*, kas šķietami bija novērsta, pēc tam, kad *parakstītājam* ir noteikts jauns termiņš sākotnējo *neatbilstību* novēršanai saskaņā ar 8. panta 3. punkta 1. apakšpunktu, bet pirms šā jautājuma nodošanas *CRC* *WADA* vadība var nosūtīt *parakstītājam* paziņojumu par jaunajām *neatbilstībām* un norādīt tam jaunu termiņu visu sākotnējo un jauno *neatbilstību* novēršanai.

## **8.4. Lietas nodošana izskatīšanai *CRC***

**8.4.1.** Ja *parakstītājs* a) pēc viedokļu apmaiņas ar *WADA* vadību turpina apstrīdēt *neatbilstību* un pieprasa jautājuma izskatīšanu *CRC* vai b) nenovērš *neatbilstību* termiņā, kas noteikts saskaņā ar 8. panta 3. punkta 1. apakšpunktu, vai c) saskaņā ar 8. panta 3. punkta 1. apakšpunktu noteiktajā termiņā atbilstoši nereaģē uz obligātās informācijas pieprasījumu vai neiesniedz *Kodeksa* ievērošanas anketu, *WADA* vadība šo jautājumu nekavējoties nodod izskatīšanai *CRC* saskaņā ar 8. panta 4. punkta 2.–6. apakšpunktu.

**8.4.2.** *WADA* vadība informē *parakstītāju* par to, ka tā ir pieņēmusi lēmumu nodot lietu izskatīšanai *CRC*, un par to, ka *parakstītājs* var iesniegt paskaidrojumus vai citas piezīmes, ja tas vēlas, lai *CRC* tās ņemtu vērā. *WADA* vadība nosūta *CRC* visus no *parakstītāja* saņemtos paskaidrojumus un piezīmes.

**8.4.3.** Jebkurā gadījumā *CRC* izskata *neatbilstības*, ko *WADA* vadība ir klasificējusi kā *neatbilstības kritiskajām* prasībām, *augstas prioritātes* prasībām vai *vispārīgajām* prasībām, un lemj, vai tā piekrīt šādai klasifikācijai. Ja tā nepiekrīt, tā lemj par citādu klasifikāciju (un atbilstoši groza koriģējošo pasākumu veikšanas termiņus) (ja vien *WADA* vadība nemaina savu viedokli, un tādā gadījumā lēmumu pieņem *WADA* izpildkomiteja). *CRC* pilnā apjomā un taisnīgi ņem vērā arī visus *parakstītāja* paskaidrojumus un piezīmes saistībā ar šīm *neatbilstībām*. Proti, tā pilnā apjomā un taisnīgi ņem vērā visus nepārvaramos apstākļus, kas var izskaidrot *parakstītāja* *neatbilstības* vai nespēju tās novērst atbilstīgi koriģējošo pasākumu ziņojumā izvirzītajām prasībām. Ārkārtas apstākļos *CRC* var ieteikt *WADA* izpildkomitejai uz laiku pieļaut *neatbilstības*, kamēr turpinās nepārvaramie apstākļi, kuru dēļ *parakstītājs* nespēj novērst *neatbilstības*. Tomēr nekādā gadījumā tas nav pieņemams attaisnojums vai atbildību mazinošs apstāklis, ja:

**8.4.3.1.** *parakstītāja neatbilstības* iemesls ir bijis resursu trūkums, ievēlēto amatpersonu vai personāla izmaiņas vai jebkāda valdības vai citu valsts iestāžu iejaukšanās un/vai nespēja sniegt atbalstu vai cita darbība vai bezdarbība. Ikviens *parakstītājs* ir brīvprātīgi apņēmies izpildīt *Kodeksā* un/vai *starptautiskajos standartos* noteiktos pienākumus, tostarp *Kodeksa* 23. panta 3. punktā noteikto pienākumu veltīt pietiekamus resursus un atbilstošā gadījumā pienākumu panākt valsts un citu publiskā sektora iestāžu atbalstu, kas tam nepieciešams, lai ievērotu *Kodeksu*, vai

**8.4.3.2.** *parakstītājs* ir uzdevis kādai *deleģētajai trešajai personai* izpildīt dažus vai visus *Kodeksā* un/vai *starptautiskajos standartos* noteiktos pienākumus (piemēram, *parakstītājs* ir uzdevis *paraugu* savākšanas iestādei savākt paraugus vai *lielu sporta pasākumu rīkotājorganizācija* ir uzdevusi vietējo sporta pasākumu rīkotājkomitejai īstenot savu antidopinga programmu attiecīgajā *sporta pasākumā*).

*[Piezīme par 8.4.3.2. punktu. Saskaņā ar CAS nolēmumu lietā “RPC pret IPC”, CAS 2016/A/4745, a) struktūra, kas ir atbildīga par Kodeksa noteikumu izpildi savā atbildības jomā, ir pilnīgi atbildīga par jebkuriem pārkāpumiem, pat ja tie ir notikuši tādu citu struktūru dēļ, uz kurām tā paļaujas, bet kuras tā nevar kontrolēt; b) tāpat kā sportists nevar izvairīties no antidopinga noteikumu pārkāpšanas sekām, deleģējot citām personām savu atbildību par savu saistību izpildi antidopinga jomā, arī parakstītājam ir absolūts un nedeleģējams pienākums ievērot Kodeksa un starptautisko standartu prasības. Parakstītājam ir tiesības izlemt, kādā veidā tas pildīs šo pienākumu, tostarp tiesības atsevišķus uzdevumus uzdot trešajām personām, ja tas uzskata, ka šāda rīcība ir atbilstoša, bet tas tik un tā paliek pilnīgi atbildīgs gan par Kodeksa un starptautisko standartu prasību ievērošanu, gan par šo dokumentu neievērošanu šo trešo personu neizpildes dēļ.]*

**8.4.4.** Ja *CRC* uzskata, ka *parakstītājs* bez pamatota iemesla nav novērsis attiecīgās *neatbilstības* vai norādītajā termiņā nav pienācīgi atbildējis uz obligātās informācijas pieprasījumu vai iesniedzis aizpildītu *Kodeksa* ievērošanas anketu, *CRC* iesniedz *WADA* izpildkomitejai ziņojumu, kurā norāda būtiskos faktus un paskaidro, kāpēc *CRC* uz šo faktu pamata iesaka nosūtīt *parakstītājam* oficiālu paziņojumu par iespējamo *Kodeksa* un/vai *starptautisko standartu* prasību neievērošanu. Turklāt ziņojumā attiecīgās prasības klasificē kā *kritiskas*, *augstas prioritātes* vai *vispārīgas*, identificē visus *atbildību pastiprinošos faktorus*, saskaņā ar 10. pantu iesaka oficiālajā paziņojumā par šādām *neatbilstībām* ierosināt īpašas sekas *parakstītājam* un saskaņā ar 11. pantu iesaka oficiālajā paziņojumā iekļaujamos nosacījumus, kas *parakstītājam* jāizpilda, lai viņš tiktu *atkārtoti iekļauts sarakstā*.

**8.4.5.** Savukārt, ja *parakstītājs* ir iesniedzis koriģējošo pasākumu plānu, kurā tas ir apmierinoši *CRC* izskaidrojis, kā tas četru (4) mēnešu laikā novērsīs *neatbilstības*, *CRC* var ieteikt *WADA* izpildkomitejai nolemt a) atļaut *parakstītājam* šo četru mēnešu laikā (sākot no izpildkomitejas lēmuma pieņemšanas dienas) novērst *neatbilstības* un b) pēc šā termiņa beigām nosūtīt *parakstītājam* 8. panta 4. punkta 4. apakšpunktā minēto oficiālo paziņojumu (bez nepieciešamības *WADA* izpildkomitejai pieņemt papildu lēmumu), ja *CRC* uzskatīs, ka līdz tam laikam *neatbilstības* nav pienācīgi novērstas.

**8.4.6.** Abos gadījumos, piemērojot 10. pantā izklāstītos principus, *CRC* novērtē un, sagatavojot ieteikumu, apsver, kā ierosinātās sekas *parakstītājam* var ietekmēt trešās personas, tostarp jo īpaši *sportistus*. *WADA* vadības pienākums ir nodrošināt, lai *CRC* ir pilnībā informēta par šo iespējamo ietekmi.

## **8.5. Paātrinātā procedūra**

**8.5.1.** Ja nav norādīts citādi, šo 8. panta 5. punktu piemēro gadījumos, kad a) *parakstītājs* *neatbilst* vienai vai vairākām *kritiskajām* *Kodeksa* un/vai *starptautisko standartu* prasībām un b) ir nepieciešams steidzami iejaukties, lai saglabātu uzticību kāda(-u) sporta veida(-u) un/vai konkrēta(-u) *sporta pasākuma(-u)* integritātei.

**8.5.2.** *WADA* vadība lietu, kas ietilpst 8. panta 5. punkta 1. apakšpunkta piemērošanas jomā, var nodot steidzamai izskatīšanai *CRC*, neveicot visus pasākumus, kas noteikti šā *Parakstītāju starptautiskā Kodeksa* ievērošanas *standarta* iepriekšējos pantos. Savukārt *WADA* vadība var veikt dažus vai visus šos pasākumus, nosakot īsākus termiņus atkarībā no lietas steidzamības, un, ja *parakstītājs* saīsinātajos termiņos nav novērsis *neatbilstības*, nodot lietu izskatīšanai *CRC*.

**8.5.3.** Šādos gadījumos *WADA* vadība sniedz *parakstītājam* iespēju noteiktā termiņā izskaidrot šķietamās *neatbilstības*, un visus paskaidrojumus, ko tas sniedz šajā termiņā, nosūta *CRC*.

**8.5.4.** Ja *WADA* vadība saskaņā ar šo 8. panta 5. punktu nodot lietu izskatīšanai *CRC*:

**8.5.4.1.** *CRC*, cik drīz vien iespējams, sasauc sanāksmi (tiekoties klātienē vai citādi sazinoties), lai izskatītu lietu. Tā ņem vērā gan *WADA* vadības izdarīto novērtējumu, gan visus paskaidrojumus vai piezīmes, ko *parakstītājs* ir iesniedzis saskaņā ar 8. panta 5. punkta 3. apakšpunktu;

**8.5.4.2.** ja pēc šādas izskatīšanas *CRC* nolemj, ka paātrinātā procedūra nav nepieciešama, tā var ieteikt:

a) *parakstītājam* veikt *Kodeksa* ievērošanas revīziju un/vai

b) izdot *parakstītājam* koriģējošo pasākumu ziņojumu, kura izpildi pārbauda saskaņā ar parasto procedūru, kas noteikta 8. panta 3. un/vai 4. punktā.

**8.5.4.3.** Ja tomēr *CRC* uzskata, ka ir jāīsteno paātrinātā procedūra, tā var *WADA* izpildkomitejai ieteikt nosūtīt *parakstītājam* oficiālu paziņojumu par iespējamo *Kodeksa* un/vai *starptautisko standartu* *kritisko* prasību neievērošanu, norādot *WADA* minētos *atbildību pastiprinošos faktorus*, ierosinātās sekas *parakstītājam* šādas neievērošanas rezultātā (atbilstoši 10. pantam) (tostarp sekas *parakstītājam*, kas saskaņā ar *CRC* viedokli ir jāpiemēro nekavējoties, lai aizsargātu “tīro *sportistu*” tiesības un saglabātu uzticību sporta veida un/vai konkrētā(-o) *sporta pasākuma(-u)* integritātei) un ierosinātos nosacījumus, kas *parakstītājam* jāizpilda, lai to *atkārtoti iekļautu sarakstā* (saskaņā ar 11. pantu).

**8.5.4.4.** Ja *WADA* izpildkomiteja pieņem šo ieteikumu (balsojot klātienes sanāksmē vai, ja ir nepieciešams nepieļaut kavēšanos, telekonferencē vai izsūtot elektronisku apkārtrakstu), šo oficiālo paziņojumu nosūta *parakstītājam* saskaņā ar 9. panta 2. punkta 3. apakšpunktu. Tajā pašā laikā vai jebkurā laikā pēc tam *WADA* var nodot lietu *CAS* Šķīrējtiesas parastajai nodaļai un vērsties *CAS* ar lūgumu piemērot atbilstošu pagaidu noregulējumu saskaņā ar 9. panta 4. punkta 4. apakšpunktu un/vai paātrinātā kārtā veikt lietas izskatīšanu pēc būtības.

# 9.0. *Kodeksa* neievērošanas apstiprināšana un seku piemērošana *parakstītājam*

## **9.1. *CRC* ieteikumi**

**9.1.1.** *Kodeksa* 8. panta 4. un 5. punktā ir norādīti tie apstākļi, kuros *CRC* var ieteikt nosūtīt *parakstītājam* oficiālu paziņojumu par iespējamo *Kodeksa* un/vai *starptautisko standartu* prasību neievērošanu, norādot to, vai attiecīgās prasības ir *kritiskas*, *augstas prioritātes* vai *vispārīgas*, kā arī norādot visus *WADA* minētos *atbildību pastiprinošos faktorus* (gadījumos, kad nav ievērotas *kritiskās* prasības), ierosinātās sekas *parakstītājam*, kas piemērojamas šādas neievērošanas gadījumā (saskaņā ar 10. pantu), un ierosinātos nosacījumus, kas *parakstītājam* būtu jāizpilda, lai to *atkārtoti iekļautu sarakstā* (saskaņā ar 11. pantu).

## **9.2. Izskatīšana *WADA* izpildkomitejā**

**9.2.1.** Savā nākamajā sanāksmē, vai nu tiekoties klātienē, vai (ja to iesaka *CRC*) telekonferencē vai izsūtot elektronisku apkārtrakstu, *WADA* izpildkomiteja lemj par to, vai tā piekrīt *CRC* ieteikumam. *CRC* ieteikumu un *WADA* izpildkomitejas lēmumu attiecībā uz šo ieteikumu publisko (piemēram, publicējot ar šo lietu saistīto *WADA* izpildkomitejas apspriežu protokolu) ne vēlāk kā četrpadsmit (14) dienas pēc *WADA* izpildkomitejas lēmuma pieņemšanas dienas.

**9.2.2.** Ja *WADA* izpildkomiteja nepiekrīt visam *CRC* ieteikumam vai kādai tā daļai, tā pati nepieņem lēmumu, bet nosūta lietu atpakaļ *CRC*, lai *CRC* varētu to atkārtoti izskatīt un lemt par turpmāko rīcību (piemēram, sagatavot pārskatītu ieteikumu *WADA* izpildkomitejai). Ja *WADA* izpildkomiteja nepiekrīt arī otrajam *CRC* ieteikumam šajā lietā, tā var vai nu lietu vēlreiz nosūtīt atpakaļ *CRC*, vai pieņemt pati savu lēmumu šajā lietā atkarībā no tā, kādu rīcību tā uzskata par piemērotāku.

**9.2.3.** Ja *WADA* izpildkomiteja nolemj piekrist *CRC* ieteikumam nosūtīt *parakstītājam* oficiālu paziņojumu par to, ka tas neievēro *Kodeksu* (vai nu nekavējoties, vai tad, kad beidzas saskaņā ar 8. panta 4. punkta 5. apakšpunktu noteiktais termiņš, ja *CRC* secina, ka līdz tam laikam *neatbilstības* joprojām nav novērstas), *WADA* nosūta *parakstītājam* šo oficiālo paziņojumu, tajā norādot 9. panta 1. punkta 1. apakšpunktā minētos jautājumus. Turpmākais process ir shematiski attēlots otrajā attēlā (skat. iepriekš 5. pantu).

**9.2.4.** Ja oficiālajā paziņojumā norādītās sekas *parakstītājam* var ietekmēt klātbūtni/dalību olimpiskajās spēlēs vai paraolimpiskajās spēlēs, *WADA* šā paziņojuma oficiālu kopiju nosūta arī attiecīgi Starptautiskajai Olimpiskajai komitejai un/vai Starptautiskajai Paraolimpiskajai komitejai. *Parakstītājam* nosūtīto oficiālo paziņojumu (vai tā kopsavilkumu) publicē arī *WADA* tīmekļa vietnē un nosūta *WADA* ieinteresētajām personām, tiklīdz *parakstītājs* ir saņēmis šo paziņojumu. *WADA* ieinteresētās personas var iesaistīties paziņojuma publiskošanā, piemēram, par to publiski ziņojot savās tīmekļa vietnēs.

## **9.3. *Parakstītāja* piekrišana**

**9.3.1.** *Parakstītājs WADA* oficiālajā paziņojumā pausto apgalvojumu par to, ka tas neievēro *Kodeksu*, un/vai *WADA* ierosinātās sekas *parakstītājam*, un/vai nosacījumus tā *atkārtotai iekļaušanai sarakstā* var apstrīdēt divdesmit vienas (21) dienas laikā no šā paziņojuma saņemšanas dienas. Papildus *Kodeksa* 24. panta 1. punkta 5. apakšpunktam, ja divdesmit vienas (21) dienas laikā (vai līdz tāda pagarināta termiņa beigām, kādam piekrīt *WADA*) *parakstītājs* rakstveidā nepaziņo *WADA* par oficiālā paziņojuma apstrīdēšanu, uzskata, ka tas piekrīt *WADA* paziņojumā paustajam apgalvojumam un *WADA* ierosinātajām sekām *parakstītājam* un/vai *atkārtotas iekļaušanas sarakstā* nosacījumiem, un šis paziņojums automātiski kļūst par galīgu lēmumu, kas izpildāms (ievērojot 9. panta 3. punkta 2. apakšpunktu) nekavējoties saskaņā ar *Kodeksa* 24. panta 1. punkta 9. apakšpunktu. *WADA* publiski paziņo par šo iznākumu.

**9.3.1.1.** Ja turpretī *parakstītājs* vēlas prasību neievērošanu pilnībā novērst divdesmit vienas (21) dienas laikā pēc oficiālā paziņojuma saņemšanas, *WADA* vadība šo lietu nodod *CRC*. Ja *CRC* pārliecinās, ka neievērošana ir pilnībā novērsta, tā *WADA* izpildkomitejai iesaka atsaukt oficiālo paziņojumu. Ja *CRC* nav pārliecināta, ka neievērošana ir pilnībā novērsta, *WADA* atkārtoti nosūta oficiālo paziņojumu (vajadzības gadījumā to grozot saskaņā ar *CRC* norādījumiem) *parakstītājam*, dodot tam vēl divdesmit vienu (21) dienu no paziņojuma saņemšanas dienas, kurā tas var vai nu apstrīdēt paziņojuma saturu, vai piekrist tam.

**9.3.2.** *WADA* publiski paziņo 9. panta 3. punkta 1. apakšpunktā minēto lēmumu, to publicējot savā tīmekļa vietnē. Ikviena persona, kam saskaņā ar *Kodeksa* 24. panta 1. punkta 7. apakšpunktu būtu tiesības iestāties *CAS* tiesvedībā, kura tiktu sākta gadījumā, ja *parakstītājs* apstrīdētu kādu *WADA* paziņojuma aspektu, ir tiesīga šo lēmumu pārsūdzēt, iesniedzot savu pārsūdzību *CAS* divdesmit vienas (21) dienas laikā no dienas, kurā *WADA* šo lēmumu publicē savā tīmekļa vietnē. Pārsūdzību skata *CAS* Šķīrējtiesas pārsūdzību nodaļa saskaņā ar *CAS* dokumentu *Code of Sports-related Arbitration and Mediation Rules* [Ar sportu saistītas šķīrējtiesas un starpniecības noteikumu kodekss] un šo *Parakstītāju starptautisko Kodeksa* ievērošanas *standartu* (gadījumā, ja rodas pretrunas starp tiem, lielāks juridiskais spēks ir otrajam minētajam dokumentam). Tiesvedību reglamentē Šveices tiesību akti. Šķīrējtiesas galvenā mītne, kur notiek visu lietu izskatīšana, ir Lozannā, Šveicē. Ja vien puses nevienojas citādi, tiesvedība notiek angļu valodā un lietu izskata un strīdu izšķir *CAS* kolēģija trīs (3) šķīrējtiesnešu sastāvā. *WADA* un *parakstītājs* ieceļ katrs savu šķīrējtiesnesi, kas piedalīsies *CAS* kolēģijā, to pēc saviem ieskatiem izvēloties vai nu no to šķīrējtiesnešu saraksta, kurus *CAS* ir īpaši norīkojusi *Kodeksa* 24. panta 1. punktam atbilstošo lietu skatīšanai, vai no kopējā *CAS* šķīrējtiesnešu saraksta, un šie abi (2) šķīrējtiesneši kopā izvēlas no pirmā minētā saraksta trešo šķīrējtiesnesi, kas pilda *CAS* kolēģijas priekšsēdētāja pienākumus. Ja viņi nespēj vienoties trīs (3) dienu laikā, *CAS* kolēģijas priekšsēdētāju no pirmā minētā saraksta izvēlas *CAS* Šķīrējtiesas apelācijas nodaļas priekšsēdētājs. Lietas izskata paātrināti un (izņemot ārkārtas apstākļos) pamatotu lēmumu izdod ne vēlāk kā trīs (3) mēnešu laikā no dienas, kurā iecelti attiecīgās *CAS* kolēģijas tiesneši. Par šo lēmumu publiski ziņo gan *CAS*, gan lietā iesaistītās puses.

## **9.4. Lietas izskatīšana *CAS***

**9.4.1.** Ja *parakstītājs* apstrīd iespējamo *Kodeksa* neievērošanu un/vai ierosinātās sekas *parakstītājam*, un/vai ierosinātos nosacījumus *atkārtotai iekļaušanai sarakstā*, tad *parakstītājam* (saskaņā ar *Kodeksa* 24. panta 1. punkta 6. apakšpunktu) par to rakstveidā jāpaziņo *WADA* divdesmit vienas (21) dienas laikā pēc paziņojuma saņemšanas no *WADA*. Tad *WADA* iesniedz *CAS* oficiālu paziņojumu par strīdu un šo strīdu izšķir *CAS* Šķīrējtiesas parastā nodaļa saskaņā ar *CAS* dokumentu *Code of Sports-related Arbitration and Mediation Rules* un šo *Parakstītāju starptautisko Kodeksa* ievērošanas *standartu* (un gadījumā, ja rodas pretrunas starp tiem, lielāks juridiskais spēks ir otrajam minētajam dokumentam). Tiesvedību reglamentē Šveices tiesību akti. Šķīrējtiesas galvenā mītne, kur notiek visu lietu izskatīšana, ir Lozannā, Šveicē. Ja vien puses nevienojas citādi, tiesvedība notiek angļu valodā un lietu izskata un strīdu izšķir *CAS* kolēģija trīs (3) šķīrējtiesnešu sastāvā. *WADA* un *parakstītājs* ieceļ katrs savu šķīrējtiesnesi, kas piedalīsies *CAS* kolēģijā, to pēc saviem ieskatiem izvēloties vai nu no to šķīrējtiesnešu saraksta, kurus *CAS* ir īpaši norīkojusi *Kodeksa* 24. panta 1. punktam atbilstošo lietu skatīšanai, vai no kopējā *CAS* šķīrējtiesnešu saraksta, un šie abi (2) šķīrējtiesneši kopīgi izvēlas no pirmā minētā saraksta trešo šķīrējtiesnesi, kas pilda *CAS* kolēģijas priekšsēdētāja pienākumus. Ja viņi nespēj vienoties trīs (3) dienu laikā, *CAS* kolēģijas priekšsēdētāju no pirmā minētā saraksta izvēlas *CAS* Šķīrējtiesas parastās nodaļas priekšsēdētājs. Tiesvedībā var iestāties vai pieteikumu par iestāšanos tiesvedībā var iesniegt (attiecīgā gadījumā) *Kodeksa* 24. panta 1. punkta 7. apakšpunktā norādītās trešās personas. Lietas izskata paātrināti un (izņemot ārkārtas apstākļos) pamatotu lēmumu izdod ne vēlāk kā trīs (3) mēnešu laikā no dienas, kurā iecelti attiecīgās *CAS* kolēģijas tiesneši. Par šo spriedumu publiski ziņo gan *CAS*, gan lietā iesaistītās puses.

**9.4.2.** Ja *parakstītājs* ir apstrīdējis *WADA* apgalvojumu par to, ka tas neievēro *Kodeksu* un/vai *starptautiskos standartus*, *WADA* pienākums ir, izvērtējot iespējamības, pierādīt, ka šis *parakstītājs* neievēro *Kodeksu* un/vai *starptautiskos standartus*, kā tā apgalvoja. Ja *CAS* kolēģija nolemj, ka *WADA* šo pienākumu ir izpildījusi, un ja *parakstītājs* ir apstrīdējis arī *WADA* ierosinātās sekas *parakstītājam* un/vai nosacījumus *atkārtotai iekļaušanai sarakstā*, tad *CAS* kolēģija lemj arī par piemērojamām sekām *parakstītājam*, pamatojoties uz 10. panta noteikumiem, un par to, kādi nosacījumi tam jāizpilda, lai to *atkārtoti iekļautu sarakstā*, pamatojoties uz 11. panta noteikumiem.

**9.4.3.** Atbilstoši “pēdējās iespējas” principam jebkurā lietā (tostarp ne tikai parastās, bet arī paātrinātā kārtībā izskatāmajās lietās), ja *parakstītājs* neievēro noteiktos termiņus *neatbilstību* novēršanai un tāpēc lieta tiek nodota izskatīšanai *CRC*, bet *parakstītājs* novērš *neatbilstības* jebkurā laikā, pirms *CAS* piemēro sekas *parakstītājam* un *CRC* ir apmierināta ar rezultātu, tad netiek piemērotas nekādas sekas *parakstītājam*, izņemot gadījumus, kad ir radušās izmaksas, izskatot lietu *CAS* (tādā gadījumā *parakstītājam* jāsedz šīs izmaksas) un/vai *neatbilstību* nenovēršana noteiktajā termiņā ir radījusi nelabojamu kaitējumu (tādā gadījumā sekas *parakstītājam* var tikt piemērotas atbilstoši šā kaitējuma apmēram).

**9.4.4.** Nestājas spēkā nekādas sekas *parakstītājam*, kamēr tās nav noteikusi *CAS*. Tomēr steidzamos gadījumos un ja tas ir nepieciešams (piemēram), lai saglabātu *sporta pasākuma* integritāti, *WADA* var lūgt *CAS* uz laiku noteikt pagaidu pasākumus. Šādos gadījumos jebkurai trešajai pusei, kurai būtu tiesības iestāties lietā saskaņā ar *Kodeksa* 24. panta 1. punkta 7. apakšpunktu, ir tiesības tikt uzklausītai par pieteikumu attiecībā uz pagaidu pasākumiem, ciktāl tos ietekmē šie pasākumi. Ja tiek noteikti pagaidu pasākumi, *parakstītājam* nav tiesību tos pārsūdzēt, bet tam ir tiesības uz paātrinātu lietas izskatīšanu pēc būtības, savukārt, ja pagaidu pasākumi netiek noteikti, *CAS* var dot rīkojumu izskatīt lietu pēc būtības paātrinātā kārtā.

**9.4.4.1.** Vajadzības gadījumā (piemēram, lai izvairītos no pierādījumu iznīcināšanas riska) *WADA* var pieprasīt pagaidu noregulējuma pasākumus *ex parte*, pat pirms lieta tiek nodota *WADA* izpildkomitejai vai attiecīgajam *parakstītājam* tiek nosūtīts oficiāls paziņojums par strīdu. Šādos gadījumos, ja tiek noteikti pagaidu noregulējuma pasākumi, *parakstītājam* ir tiesības pārsūdzēt šos pagaidu noregulējuma pasākumus *CAS* Šķīrējtiesas pārsūdzību nodaļā.

## **9.5. Prasība lēmumu atzīt un izpildīt pārējiem *parakstītājiem***

**9.5.1.** Kad lēmums par to, ka *parakstītājs* neievēro *Kodeksu*, ir kļuvis galīgs (vai nu tāpēc, ka *parakstītājs* neapstrīdēja saskaņā ar 9. panta 2. punkta 3. apakšpunktu nosūtītā *WADA* oficiālā paziņojuma saturu, vai tāpēc, ka *parakstītājs* to apstrīdēja, bet *CAS* izdotais lēmums bija tam nelabvēlīgs), saskaņā ar *Kodeksa* 24. panta 1. punkta 9. apakšpunktu šis lēmums ir piemērojams visā pasaulē un visi *parakstītāji* atbilstoši savām pilnvarām un savās atbildības jomās to pilnībā atzīst, ievēro un izpilda.

**9.5.2.** *Parakstītāji* pārliecinās, ka saskaņā ar saviem statūtiem un noteikumiem tiem ir pienācīgas pilnvaras, lai varētu laikus izpildīt šo prasību.

## **9.6. Strīdi saistībā ar *parakstītāju* *atkārtotu iekļaušanu sarakstā***

**9.6.1.** Ja *parakstītājs* vēlas apstrīdēt *WADA* apgalvojumu par to, ka tas vēl nav izpildījis nosacījumus tā *atkārtotai iekļaušanai sarakstā* un tāpēc vēl nav tiesīgs *atkārtotai iekļaušanai sarakstā*, tam par šo vēlmi ir rakstveidā jāinformē *WADA* divdesmit vienas (21) dienas laikā no *WADA* paziņojuma saņemšanas dienas (skat. *Kodeksa* 24. panta 1. punkta 10. apakšpunktu). Pēc tam *WADA* iesniedz oficiālu paziņojumu par strīdu *CAS*, un *CAS* Šķīrējtiesas parastā nodaļa to izskata saskaņā ar *Kodeksa* 24. panta 1. punkta 6.–8. apakšpunktu un šā standarta 9. pantu.

**9.6.2.** *WADA* pienākums ir, izvērtējot iespējamības, pierādīt, ka *parakstītājs* vēl nav izpildījis nosacījumus *atkārtotai iekļaušanai sarakstā* un tāpēc nav tiesīgs tikt *atkārtoti iekļauts sarakstā*. Ja *CAS* kolēģija jau iepriekš ir skatījusi attiecīgo lietu saskaņā ar *Kodeksa* 24. panta 1. punkta 6. apakšpunktu, tad, ja iespējams, tā pati *CAS* kolēģija skata un izšķir arī jauno strīdu.

# 10.0. Lemšana par sekām *parakstītājam*

## **10.1. Iespējamās sekas *parakstītājam***

**10.1.1.** Sekas, kas var tikt piemērotas individuāli vai kumulatīvi attiecībā uz *parakstītāja neatbilstību*, pamatojoties uz 10. panta 2. punktā izklāstīto principu piemērošanu konkrētajiem lietas faktiskajiem apstākļiem, ir noteiktas *Kodeksa* 24. panta 1. punkta 12. apakšpunktā.

## **10.2. Principi attiecībā uz katrā konkrētā gadījumā *parakstītājam* piemērojamo seku noteikšanu**

**10.2.1.** Katrā konkrētā gadījumā, nosakot sekas *parakstītājam*, atspoguļo neievēroto prasību veidu un nodarījuma nopietnību, ņemot vērā gan *parakstītāja* kļūmes apmēru, gan tās potenciālo ietekmi uz sportu bez dopinga. Novērtējot, kā fakts, ka *parakstītājs* nav ievērojis *Kodeksu*, var ietekmēt sportu bez dopinga, dažādās *Kodeksa* un *starptautisko standartu* prasības klasificē kā *kritiskās* prasības, *augstas prioritātes* prasības vai *vispārīgās* prasības (secībā no mazāk svarīgajām uz svarīgākajām) atbilstoši A pielikumā sniegtajiem norādījumiem. Ja konkrētajā gadījumā ir pārkāptas vairāk nekā vienas kategorijas prasības, *parakstītājam* piemēro sekas, ņemot vērā smagāko neievērošanas gadījumu. Attiecībā uz *parakstītāja* vainas pakāpi tiek norādīts, ka pienākums ievērot *Kodeksu* ir absolūts, tāpēc jebkāda iespējamā nodomu neesība vai cita kļūme nav atbildību mazinošs faktors un jebkāda *parakstītāja* kļūme vai nolaidība var ietekmēt piemērojamās sekas *parakstītājam*.

**10.2.2.** Ja konkrētajā lietā pastāv *atbildību pastiprinoši faktori*, piemēro būtiski smagākas sekas *parakstītājam* nekā gadījumos, kad šādu *atbildību pastiprinošo faktoru* nav. No otras puses, ja pastāv atbildību mazinoši faktori, var būt pamats piemērot mazāk smagas sekas *parakstītājam*.

**10.2.3.** Sekas *parakstītājam* piemēro, bez pamatojuma nediskriminējot atsevišķas *parakstītāju* kategorijas. Ņemot vērā, ka starptautiskajām federācijām un *valsts antidopinga organizācijām* ir vienlīdz svarīgas funkcijas cīņā pret dopingu sportā, pret tām jāizturas vienādi (*mutatis mutandis*), lemjot par sekām *parakstītājiem* saistībā ar *Kodeksā* un *starptautiskajos standartos* noteikto pienākumu neievērošanu.

**10.2.4.** Jebkurā gadījumā piemērotās sekas *parakstītājam* sniedzas tikai tik tālu, ciktāl tas ir nepieciešams *Kodeksa* pamatmērķu sasniegšanai. Proti, sekas *parakstītājam* ir pietiekamas, lai attiecīgo *parakstītāju* motivētu ievērot *Kodeksu* un sodītu par *Kodeksa* neievērošanu un lai nākotnē šo *parakstītāju* un/vai pārējos *parakstītājus* atturētu no *Kodeksa* neievērošanas, un lai radītu stimulu visiem *parakstītājiem* pārliecināties par to, ka tie vienmēr laikus un pilnībā ievēro *Kodeksu*.

**10.2.5.** Galvenokārt ir jānodrošina, ka sekas *parakstītājam* ir pietiekami nozīmīgas, lai saglabātu visu *sportistu*, citu ieinteresēto personu un plašas sabiedrības ticību tam, ka *WADA* un tās partneri no valsts iestādēm un no sporta kustības ir apņēmušies darīt visu iespējamo, lai aizsargātu sporta integritāti pret dopinga radītajiem izkropļojumiem. Tas ir vissvarīgākais pamatmērķis, kam ir augstāka prioritāte nekā jebkuram citam mērķim.

*[Piezīme par 10. panta 2. punkta 4. un 5. apakšpunktu. Saskaņā ar CAS lēmumu lietā “ROC et al. pret IAAF”, CAS 2016/O/4684, un pēc tam lietā “RPC pret IPC”, CAS 2016/A/4745, ja parakstītājs neizstrādā Kodeksam atbilstošu antidopinga programmu, tad, lai atjaunotu vienlīdzīgus nosacījumus, piemērotu jēgpilnas sankcijas, kas būs iemesls mainīt rīcību parakstītāja ietekmes jomā, un saglabātu sabiedrības uzticību starptautisko sporta pasākumu integritātei, var būt nepieciešams (un tāpēc leģitīmi un samērīgi) pat diskvalificēt ar parakstītāju saistītos sportistus, sportistu atbalsta personālu un/vai tā pārstāvjus, liedzot tiem dalību šajos starptautiskajos sporta pasākumos.]*

**10.2.6.** Sekām *parakstītājam* nevajadzētu būt smagākām, kā tas nepieciešams, lai sasniegtu *Kodeksa* pamatmērķus. Ja piemērotās sekas *parakstītājam* ir aizliegums *sportistiem* un/vai *sportistu atbalsta personālam* piedalīties vienā vai vairākos *sporta pasākumos*, būtu jāapsver, vai citi attiecīgie *parakstītāji* var (ņemot vērā loģistikas, praktiskos vai citus aspektus) izveidot un īstenot tādu mehānismu, lai tie *sportisti* un/vai *sportistu atbalsta personāls*, kas pārstāv *parakstītājus*, kuri neievēro *Kodeksu*, varētu pierādīt, ka tos neietekmē fakts, ka šis *parakstītājs* neievēro *Kodeksu*. Ja ir iespējams un ir skaidrs, ka, atļaujot viņiem startēt *sporta pasākumā(-os)* neitrālā statusā (t. i., nepārstāvot nevienu valsti), netiks mazināta *parakstītājam* piemēroto seku efektivitāte un tas nebūs netaisnīgi attiecībā pret citiem sacensību dalībniekiem vai negraus sabiedrības uzticību ne attiecīgā(-o) *sporta pasākuma(-u)* integritātei (piemēram, tāpēc, ka *sportistiem* pietiekami ilgu laiku ir ticis piemērots atbilstošs *pārbaužu* režīms), ne *WADA* un tās ieinteresēto personu apņēmībai darīt visu iespējamo, lai aizsargātu sporta integritāti pret dopinga radītajiem izkropļojumiem, tad var atļaut veidot šādu mehānismu *WADA* pārraudzībā un/vai saskaņā ar *WADA* atļauju (lai dažādos gadījumos nodrošinātu pienācīgu un konsekventu rīcību).

*[Piezīme par 10. panta 2. punkta 6. apakšpunktu. Tam piemērs ir IAAF Sacensību noteikumu 22.1A. punkts, kas (saskaņā ar spriedumu lietā “ROC pret IAAF”, CAS 2016/O/4684) radīja iespēju sportistiem, kas ir saistīti ar kādu uz laiku diskvalificētu nacionālo dalībfederāciju, pieteikties uz īpašu atļauju startēt starptautiskās sacensībās “neitrālu” sportistu statusā, ja tie var pierādīt, ka fakts, ka diskvalificētā dalībfederācija neizpildīja antidopinga noteikumus, nekādā veidā neietekmēja sportistus, jo tiem tika piemērota cita, pilnīgi atbilstoša antidopinga sistēma pietiekami ilgu laiku, lai būtu diezgan objektīva pārliecība par integritāti. Jo īpaši sportistam ir jāpierāda, ka tam gan sacensību laikā, gan ārpus tām ir veiktas tādas pilnīgi atbilstošas pārbaudes, kuru kvalitāte ir līdzvērtīga tām pārbaudēm, kas noteiktajā laikposmā ir veiktas pārējiem attiecīgo starptautisko sacensību dalībniekiem.]*

**10.2.7.** Piemērojot sekas *parakstītājam*, ir arī jāpārtrauc *parakstītāja* neatbilstošie *antidopinga pasākumi*, ja tas ir nepieciešams, lai saglabātu uzticību sporta integritātei, bet šīs sekas jānosaka tā, lai, ciktāl tas iespējams, netiktu pārtraukta aizsardzība “tīrajiem *sportistiem*”, kamēr *parakstītājs* cenšas izpildīt nosacījumus *atkārtotai iekļaušanai sarakstā*. Atkarībā no konkrētās lietas apstākļiem, tas var ietvert *pārraudzības* noteikšanu visiem vai dažiem *parakstītāja antidopinga pasākumiem* un/vai to *pārņemšanu*. Tomēr, ja tas ir nepieciešams konkrētajos apstākļos, *parakstītājam* var atļaut turpināt veikt dažus vai visus *antidopinga pasākumus* (piemēram, *izglītības* jomā) līdz tā *atkārtotai iekļaušanai sarakstā*, ja to iespējams darīt, neapdraudot no dopinga brīvu sportu. Šādā situācijā var būt pamatoti veikt attiecīgo pasākumu *īpašu pārraudzību*.

**10.2.8.** Ja vien nav noteikts citādi, visas sekas *parakstītājam* paliek spēkā līdz tā *atkārtotai iekļaušanai sarakstā*.

**10.2.9.** Lēmumā par sākotnējo seku piemērošanu *parakstītājam* (vai nu šis lēmums ir *WADA* priekšlikums, kam *parakstītājs* piekrīt, vai *CAS* lēmums, ja tas apstrīd *WADA* priekšlikumu) var norādīt, ka gadījumā, ja *parakstītājs* līdz noteiktam termiņam neizpilda visus nosacījumus tā *atkārtotai iekļaušanai sarakstā*, tam piemērotās sekas *parakstītājam* tiks palielinātas.

**10.2.10.** Saskaņā ar iepriekš izklāstītajiem principiem B pielikumā ir norādītas dažādas pakāpeniskas un samērīgas sekas *parakstītājam*, ko *prima facie* piemēro gadījumos, kas saistīti vai nu ar *kritisko* prasību, vai tikai ar *augstas prioritātes* prasību, vai tikai ar *vispārīgo* prasību neievērošanu. B pielikuma nolūks ir veicināt paredzamību un konsekvenci visās lietās saistībā ar piemērojamām sekām *parakstītājam*. Tomēr ir nepieciešams elastīgums, lai atsevišķos gadījumos varētu piemērot dažādas smaguma pakāpes sekas vai pat atkāpties no šeit norādītajām sekām, ja tas ir pamatoti, izvērtējot konkrētās lietas faktus un apstākļus saskaņā ar iepriekš izklāstītajiem principiem. Jo smagāks ir *parakstītāja* nodarījums (t. i., jo vairāk prasību tas nav ievērojis un jo svarīgākas šīs prasības ir cīņā pret dopingu sportā), jo ir jāpiemēro smagākas sekas *parakstītājam*.

# 11.0. *Atkārtota iekļaušana sarakstā*

## **11.1. Mērķis**

**11.1.1.** Kad ir atzīts, ka *parakstītājs* neievēro *Kodeksu*, mērķis ir palīdzēt šim *parakstītājam* pēc iespējas ātrāk panākt *atkārtotu iekļaušanu sarakstā* un vienlaikus nodrošināt, ka tiek veikti koriģējoši pasākumi, kas garantēs, ka šis *parakstītājs* ilgstoši ievēros *Kodeksu*.

**11.1.2.** Lai gan *WADA* vadība cenšas sniegt norādījumus *parakstītājam* attiecībā uz to, kādi pasākumi tam būtu jāveic, lai tas tik drīz, cik vien tas ir praktiski iespējams, izpildītu nosacījumus *atkārtotai iekļaušanai sarakstā*, nedrīkst pieļaut, ka šis mērķis mazina procesa integritāti un/vai pasliktina galīgo iznākumu.

## **11.2. Nosacījumi *atkārtotai iekļaušanai sarakstā***

**11.2.1.** Saskaņā ar *Kodeksa* 24. panta 1. punkta 4. apakšpunktu oficiālajā paziņojumā, ko *WADA* nosūta *parakstītājam*, lai paziņotu, ka tas neievēro *Kodeksu*, un norādītu sekas *parakstītājam*, ko tā ierosina piemērot, tā norāda arī nosacījumus, kas *parakstītājam* jāizpilda, lai to *atkārtoti iekļautu sarakstā*, proti:

**11.2.1.1.** *parakstītājam* ir pilnīgi jāizlabo visi aspekti, kuru dēļ tika atzīts, ka tas neievēro *Kodeksu*;

**11.2.1.2.** *parakstītājam* ir jāpierāda, ka tas ir gatavs, vēlas un spēj izpildīt visas/visus *Kodeksā* un *starptautiskajos standartos* noteiktās saistības/noteiktos pienākumus, tostarp (bez ierobežojumiem) vēlas un spēj neatkarīgi un bez nepamatotas citu personu iejaukšanās veikt visus savus *antidopinga pasākumus*. Ja pēc tam, kad ir atzīts, ka *parakstītājs* neievēro *Kodeksu*, bet pirms tā *atkārtotas iekļaušanas sarakstā* atklāj vēl citas *neatbilstības*, *WADA* sagatavo jaunu koriģējošo pasākumu ziņojumu attiecībā uz jaunajām *neatbilstībām* un piemēro parasto procesu, un nosaka parastos termiņus to novēršanai (atbilstoši 8. pantam), un *parakstītāju* *atkārtoti neiekļauj sarakstā*, līdz tas nav novērsis visas jaunās *neatbilstības*, kas ir saistītas ar *kritisko* vai *augstas prioritātes* prasību izpildi;

**11.2.1.3.** *parakstītājam* ir jāievēro un pilnīgi jāizpilda visas tam piemērotās sekas *parakstītājam*;

**11.2.1.4.** *parakstītājam* pēc *WADA* pieprasījuma ir pilnā apmērā jāsedz šādas izmaksas un izdevumi:

a) visas īpašās izmaksas un izdevumi, kas ir pamatoti radušies *WADA*, veicot *īpašos pārraudzības* pasākumus (t. i., pasākumus, kas neietilpst *WADA* periodiski veiktajā pārraudzībā), kuru laikā ir atklāts, ka *parakstītājs* neievēro *Kodeksu* (piemēram, izmaksas saistībā ar īpašu izmeklēšanu, kuru veikusi *WADA* Informācijas savākšanas un izmeklēšanas nodaļa un kuras rezultātā atklāta *Kodeksa* neievērošana);

b) visas īpašās izmaksas un izdevumi, kas *WADA* un/vai *apstiprinātām trešām personām* ir pamatoti radušies no dienas, kurā lēmums par to, ka *parakstītājs* neievēro *Kodeksu*, kļuva galīgs, līdz dienai, kurā *parakstītāju* *atkārtoti iekļāva sarakstā*, tostarp (bez ierobežojumiem) tās izmaksas un izdevumi, kas ir pamatoti radušies, īstenojot sekas *parakstītājam* (tostarp izmaksas, kas saistītas ar *īpašo pārraudzību*, *uzraudzību* vai *pārņemšanu*, un izmaksas, kas radušās, pārraugot, kā *parakstītājs* ievēro sekas *parakstītājam*), un izmaksas un izdevumi, kas radušies, novērtējot pasākumus, kurus *parakstītājs* veica ar mērķi izpildīt nosacījumus tā *atkārtotai iekļaušanai sarakstā*, un

**11.2.1.5.** *parakstītājam* ir jāizpilda jebkuri citi nosacījumi, ko *WADA* izpildkomiteja var noteikt (atbilstoši *CRC* ieteikumiem), pamatojoties uz konkrētajiem lietas faktiem un apstākļiem.

**11.2.2.** Divdesmit vienas (21) dienas laikā no *Kodeksa* 24. panta 1. punkta 4. apakšpunktā minētā paziņojuma saņemšanas dienas *parakstītājs* saskaņā ar 24. panta 1. punkta 6. apakšpunktu var apstrīdēt *WADA* ierosinātos nosacījumus tā *atkārtotai iekļaušanai sarakstā*, un tādā gadījumā *WADA* lietu nodod izskatīšanai *CAS* Šķīrējtiesas parastajai nodaļai saskaņā ar *Kodeksa* 24. panta 1. punkta 6. apakšpunktu un *CAS* nosaka, vai šie *WADA* ierosinātie nosacījumi ir vajadzīgi un samērīgi.

**11.2.3.** Ja vien *CAS* nepieņem pretēju lēmumu, tad, lai *parakstītāju*, kurš neievēroja *Kodeksu*, *atkārtoti iekļautu sarakstā*, tam ir jāpierāda (gan pašam veicot pasākumus, gan vajadzības gadījumā nodrošinot valsts iestāžu un/vai citu attiecīgo personu atbalstu un palīdzību), ka tas ir izpildījis visus *WADA* izvirzītos nosacījumus tā *atkārtotai iekļaušanai sarakstā*.

**11.2.4.** *WADA* (un/vai *CAS*) var izveidot maksājumu plānu 11. panta 2. punkta 1. apakšpunkta 4. daļā minēto izmaksu un izdevumu segšanai. Šādā gadījumā, ja *parakstītājs* ir veicis visus kārtējos maksājumus saskaņā ar maksājumu plānu, to var *atkārtoti iekļaut sarakstā*, tiklīdz tas ir izpildījis visus pārējos nosacījumus *atkārtotai iekļaušanai sarakstā*, pat ja nākamo maksājumu izpildes datumi būs tikai pēc šādas *atkārtotas iekļaušanas sarakstā*. Tomēr pēc *atkārtotas iekļaušanas sarakstā* *parakstītājam* tik un tā ir jāveic visi atlikušie maksājumi. Ja tas šos maksājumus neveic, to skata kā jaunu *neatbilstību* *augstas prioritātes* prasībai.

## **11.3. Process *atkārtotai iekļaušanai sarakstā***

**11.3.1.** *WADA* vadība pārrauga pasākumus, kurus *parakstītājs* veic, lai izpildītu nosacījumus tā *atkārtotai iekļaušanai sarakstā*, un regulāri ziņo *CRC* par *parakstītāja* progresu. Lai atvieglotu šo uzdevumu, var veikt *Kodeksa* ievērošanas revīziju vai izmantot citus *Kodeksa* ievērošanas pārraudzības rīkus.

**11.3.2.** Ja ir anulētas *parakstītāja* tiesības veikt dažus vai visus *antidopinga pasākumus*, *CRC* var ieteikt *WADA* izpildkomitejai no jauna piešķirt *parakstītājam* tiesības veikt dažus no šiem *antidopinga pasākumiem* (*apstiprinātas trešās puses īpašā pārraudzībā* un/vai *uzraudzībā*), pirms to pilnā apmērā *atkārtoti iekļauj sarakstā*. Šo ieteikumu sniedz tikai tad, ja *CRC* piekrīt *WADA* vadībai, ka *parakstītāja* līdzšinējie koriģējošie pasākumi nozīmē, ka tas spēj pats veikt šādus *antidopinga pasākumus Kodeksam* atbilstošā veidā.

**11.3.3.** Kad *WADA* vadība uzskata, ka *parakstītājs* ir izpildījis visus nosacījumus *atkārtotai iekļaušanai sarakstā*, tā par šo faktu informē *CRC*.

**11.3.4.** Ja *CRC* piekrīt *WADA* vadībai, ka *parakstītājs* ir izpildījis visus nosacījumus *atkārtotai iekļaušanai sarakstā*, tā iesaka *WADA* izpildkomitejai apstiprināt *parakstītāja* *atkārtotu iekļaušanu sarakstā*.

**11.3.5.** Saskaņā ar *Kodeksa* 13. panta 6. punktu *parakstītājs CRC* un/vai *WADA* izpildkomitejas lēmumu par to, ka tas vēl nav izpildījis visus nosacījumus *atkārtotai iekļaušanai sarakstā*, var pārsūdzēt *CAS* saskaņā ar 9. panta 6. punktu.

**11.3.6.** Tikai *WADA* izpildkomiteja ir pilnvarota *atkārtoti iekļaut sarakstā* tādu *parakstītāju*, par kuru ir ticis atzīts, ka tas neievēro *Kodeksu*.

**11.3.7.** *WADA* publicē paziņojumu par *parakstītāja atkārtoto iekļaušanu sarakstā*. Pēc *parakstītāja* *atkārtotas iekļaušanas sarakstā* *WADA* rūpīgi pārrauga, kā tas ievēro *Kodeksu*, tik ilgi, cik ilgi šādu pārraudzību uzskata par lietderīgu.

**11.3.8.** Kad *WADA* izpildkomiteja apstiprina *parakstītāja* *atkārtotu iekļaušanu sarakstā*, tā var izvirzīt īpašus nosacījumus, ko iesaka *CRC* un kas *parakstītājam* jāizpilda pēc *atkārtotās iekļaušanas sarakstā*, lai pierādītu, ka tas turpina ievērot *Kodeksu*, tostarp (bez ierobežojumiem) noteiktā laikposmā pēc *atkārtotās iekļaušanas sarakstā* var tikt veikta *Kodeksa* ievērošanas revīzija. Jebkuru šo nosacījumu neizpildi izskata tāpat kā jaunu *neatbilstību*.

# 12.0. Pārejas noteikumi

## **12.1. Procesi, kas nav pabeigti 2021. gada 1. janvārī**

**12.1.1.** Ja koriģējošo pasākumu ziņojums ir nosūtīts un/vai process saistībā ar *Kodeksa* neievērošanu ir sākts līdz 2021. gada 1. janvārim, bet 2021. gada 1. janvārī joprojām nav pabeigts, attiecīgajam gaidāmajam koriģējošo pasākumu ziņojumam un/vai nepabeigtajam procesam saistībā ar *Kodeksa* neievērošanu piemēro visas procesuālās izmaiņas, kas ieviestas ar šā *starptautiskā standarta* pārskatīto versiju, kura apstiprināta 2019. gada 7. novembrī, bet nekādas ieviestās būtiskās izmaiņas netiks piemērotas, ja tās nebūs izdevīgas attiecīgajam *parakstītājam*.

# A PIELIKUMS. KODEKSA NEIEVĒROŠANAS KATEGORIJAS

Dažādās prasības, kas *parakstītājiem* ir noteiktas *Kodeksā* un *starptautiskajos standartos*, atkarībā no to salīdzinošā nozīmīguma cīņā pret dopingu sportā klasificē vai nu kā *vispārīgas* prasības, vai kā *augstas prioritātes* prasības, vai arī kā *kritiskas* prasības. Turpmāk tekstā ir minēti šo trīs kategoriju prasību piemēri. Prasības, kas nav minētas turpmāk, pēc analoģijas ar turpmāk minētajiem piemēriem klasificē vai nu *vispārīgo* prasību, vai *augstas prioritātes* prasību kategorijā (t. i., prasības, ko uzskata par tikpat svarīgām cīņā pret dopingu sportā kā turpmāk minētās *augstas prioritātes* prasības, klasificē *augstas prioritātes* prasību kategorijā u. c.). Par klasifikāciju vispirms lemj *WADA* vadība, bet *parakstītājam* ir tiesības to apstrīdēt, un *CRC* viedoklis var atšķirties no *WADA* izpildkomitejas viedokļa (kura pamatā ir *CRC* ieteikums). Ja *parakstītājs* turpina apstrīdēt klasifikāciju, galu galā lēmumu pieņem *CAS*.

**A.1.** Šis ir to prasību nepilnīgs uzskaitījums, kuras uzskata par *vispārīgām* prasībām cīņā pret dopingu sportā:

a) izveidot procesu, lai nodrošinātu, ka *sportisti* un citas *personas* nepārkāpj dalības aizliegumu, kamēr tām ir spēkā *diskvalifikācija* vai *pagaidu aizliegums piedalīties sacensībās* saskaņā ar *Kodeksa* 10. panta 14. punktu;

b) gadījumā, ja pēc lietas izskatīšanas vai pārsūdzības ir konstatēts, ka *sportists* vai cita *persona* nav izdarījusi antidopinga noteikumu pārkāpumu, veikt saprātīgi nepieciešamos pasākumus saskaņā ar *Kodeksa* 14. panta 3. punkta 4. apakšpunktu, lai saņemtu šā *sportista* vai citas *personas* piekrišanu *publiskot* attiecīgo lēmumu;

c) izveidot procesu, lai saskaņā ar *Starptautiskā* privātuma un personas datu aizsardzības *standarta* 6. un 7. pantu nodrošinātu, ka *persona* spēj rakstiski vai mutiski apstiprināt, ka ir sapratusi noteikumus, kas reglamentē tās personas datu apstrādi;

d) saskaņā ar *Starptautiskā* privātuma un personas datu aizsardzības *standarta* 4. panta 5. punktu norīkot *personu* *antidopinga organizācijā*, kas atbild par to, lai tiktu ievērots gan minētais *starptautiskais standarts*, gan visi vietējā mērogā piemērojamie tiesību akti privātuma un datu aizsardzības jomā.

**A.2.** Šis ir neizsmeļošs to prasību uzskaitījums, kuras uzskata par *augstas prioritātes* prasībām cīņā pret dopingu sportā:

a) izstrādāt, publicēt un īstenot tādu *izglītības* plānu saskaņā ar *Kodeksa* 18. panta 2. punktu, kurā galvenā uzmanība pievērsta *izglītojamo* grupu sarakstam, kas aprakstīts *Kodeksa* 18. panta 2. punkta 1. apakšpunktā un *Izglītības starptautiskajā standartā*;

b) pilnveidot informācijas iegūšanas un izmeklēšanas spējas, kā arī izmantot šīs spējas iespējamo antidopinga noteikumu pārkāpumu novēršanai atbilstoši *Kodeksa* 5. panta 7. punkta prasībām un saskaņā ar *Pārbaužu* un izmeklējumu *starptautiskā standarta* 11. un 12. pantu;

c) īstenot dokumentētu procedūru, lai saskaņā ar *Pārbaužu* un izmeklējumu *starptautiskā standarta* 5. panta 4. punktu informētu *sportistus* (un/vai trešo personu, ja *sportists* ir *nepilngadīgs*) par to, ka no viņiem tiks ievākti *paraugi*;

d) īstenot *Pārbaužu* un izmeklējumu *starptautiskā standarta* 7. panta 4. punkta 5.–7. apakšpunktā izklāstītās prasības, kas paredz dokumentēt *parauga* vākšanu no *sportista*;

e) īstenot apmācību/akreditācijas/atkārtotas akreditācijas programmu *paraugu* savākšanas personālam saskaņā ar *Pārbaužu* un izmeklējumu *starptautiskā standarta* 5. panta 3. punkta 2. apakšpunktu un G pielikumu;

f) īstenot interešu konflikta novēršanas politiku saistībā ar *paraugu* savākšanas personāla darbībām saskaņā ar *Pārbaužu* un izmeklējumu *starptautiskā standarta* 5. panta 3. punkta 2. apakšpunktu un G pielikuma 4. panta 2. un 3. punktu;

g) savākt un apstrādāt *paraugus* saskaņā ar *Pārbaužu* un izmeklējumu *starptautiskā standarta* F–I pielikuma prasībām;

h) īstenot *paraugu* uzraudzības ķēdes procesu saskaņā ar *Pārbaužu* un izmeklējumu *starptautiskā standarta* 8. un 9. panta prasībām;

i) pārbaudīt visas *netipiskās atrades* saskaņā ar *Starptautiskā rezultātu pārvaldības* *standarta* 5. panta 2. punktu;

j) laikus paziņot *WADA*, starptautiskajai(-ām) federācijai(-ām) un *valsts antidopinga organizācijai(-ām)* par iespējama antidopinga noteikumu pārkāpuma izmeklēšanas subjektu(-iem) un par šādas izmeklēšanas iznākumu saskaņā ar *Pārbaužu* un izmeklējumu *starptautiskā standarta* 12. panta 3. punktu un *Starptautisko rezultātu pārvaldības* *standartu*;

k) paziņot par visiem *TLA* lēmumiem *ADAMS* sistēmā iespējami drīz un jebkurā gadījumā divdesmit vienas (21) dienas laikā pēc lēmuma saņemšanas saskaņā ar *Kodeksa* 14. panta 5. punkta 2. apakšpunktu un *Terapeitiskās lietošanas atļaujas starptautiskā standarta* 5. panta 5. punktu;

l) publicēt informāciju par visu lietu iznākumiem un citas nepieciešamās ziņas divdesmit (20) dienu laikā no lēmuma pieņemšanas dienas saskaņā ar *Kodeksa* 14. panta 3. punktu;

m) prasība starptautiskajai federācijai kā dalības nosacījumu pieprasīt, lai tās nacionālo federāciju un citu biedru politikas nostādnes, noteikumi un programmas atbilst *Kodeksam* un *starptautiskajiem standartiem*, un atbilstoši rīkoties, lai ieviestu šo nosacījumu, saskaņā ar *Kodeksa* 12. pantu un 20. panta 3. punkta 2. apakšpunktu;

n) prasība segt i) *WADA* izmeklēšanas izmaksas saskaņā ar 11. panta 2. punkta 1. apakšpunkta 4. daļas a) punktu un/vai ii) *rezultātu pārvaldības* izmaksas saskaņā ar *Kodeksa* 7. panta 1. punkta 5. apakšpunktu;

o) prasība *parakstītājam*, kas neievēro *Kodeksu*, izpildīt visas sekas, kas šim *parakstītājam* piemērotas saskaņā ar *Kodeksa* 24. panta 1. punktu, kuras tam jāizpilda pēc *atkārtotas iekļaušanas sarakstā*, tostarp (bez ierobežojuma) segt tās izmaksas un izdevumus, uz kuriem attiecas 11. panta 2. punkta 1. apakšpunkta 4. daļa un attiecībā uz kuriem ir izstrādāts maksājumu plāns saskaņā ar 11. panta 2. punkta 4. apakšpunktu.

**A.3.** Šis ir to prasību nepilnīgs uzskaitījums, kuras uzskata par *kritiskām* prasībām cīņā pret dopingu sportā:

a) pieņemt noteikumus un/vai (vajadzības gadījumā) tiesību aktus, kas atbilst *Kodeksa* 23. panta 2. punktā noteiktajam *parakstītāja* pienākumam īstenot *Kodeksu* savā atbildības jomā;

b) izpildīt *parakstītāja* pienākumu saskaņā ar *Kodeksa* 23. panta 3. punktu, lai veltītu pietiekamus resursus mērķim visās jomās īstenot *Kodeksam* un *starptautiskajiem standartiem* atbilstošu antidopinga programmu;

*[Piezīme. Lai novērtējums būtu objektīvs, šīs kritiskās prasības īstenošana nav jāvērtē atsevišķi, bet gan ņemot vērā to, vai parakstītājs sekmīgi īsteno citas Kodeksa ievērošanas prasības.]*

c) sniegt precīzu un atjauninātu informāciju *sportistiem* un citām *personām* atbilstoši tēmām, kas norādītas *Kodeksa* 18. panta 2. punktā un *Izglītības starptautiskajā standartā*, ja iespējams, ievietojot šo informāciju redzamā vietā tīmekļa vietnē;

d) izstrādāt un īstenot efektīvu, pārdomātu un samērīgu pārbaužu veikšanas plānu saskaņā ar *Kodeksa* 5. panta 4. punktu, pamatojoties uz principiem, kas izklāstīti *Pārbaužu* un izmeklējumu *starptautiskā standarta* 4. pantā, jo īpaši:

i) izstrādāt un piemērot dokumentētu riska novērtējumu;

ii) īstenot efektīvu *ārpussacensību pārbaužu* programmu, tostarp (attiecīgā gadījumā) izveidot un administrēt samērīgu *Pārbaudāmo sportistu reģistru* un vienu vai vairākus papildu *pārbaužu* reģistrus;

iii) īstenot *pārbaužu* veikšanu saskaņā ar *Tehnisko dokumentu* analīžu veikšanai saistībā ar sportu;

iv) veikt *pārbaudes* bez iepriekšēja brīdinājuma;

v) izmantot apstiprinātu *sportista* [bioloģiskās] pases pārvaldības struktūrvienību saskaņā ar *Starptautiskā rezultātu pārvaldības standarta* C pielikumu un

vi) īstenot efektīvu *sportistu* *pārbaudes* programmu pirms viņu dalības olimpiskajās spēlēs, paraolimpiskajās spēlēs un/vai citos lielos *sporta pasākumos* (tostarp atbilstību *Pārbaužu* un izmeklējumu *starptautiskā standarta* 4. panta 8. punkta 12. apakšpunkta 5. daļas a) punktam);

e) izmantot *Pārbaužu* un izmeklējumu *starptautiskā standarta* 6. panta 3. punkta 4. apakšpunkta prasībām atbilstošu *paraugu* vākšanas inventāru;

f) veikt visu *paraugu* analīzi saskaņā ar *Kodeksa* 6. panta 1. punktu;

g) laikus transportēt *paraugus* analīžu veikšanai saskaņā ar *Pārbaužu* un izmeklējumu *starptautiskā standarta* 9. panta 3. punkta 2. apakšpunktu;

h) ievērot procedūras noteikumus, kas piemērojami B *paraugu* analīzei (tostarp bez ierobežojumiem pienācīgi brīdināt *sportistu* un sniegt viņam iespēju ierasties laboratorijā B *parauga* atvēršanai un analīzes veikšanai) saskaņā ar *Kodeksa* 6. panta 7. punktu, Laboratoriju *starptautiskā standarta* 5. panta 3. punkta 4. apakšpunkta 5. daļas 4. punkta 8. apakšpunktu un *Starptautiskā rezultātu pārvaldības standarta* 5. panta 1. un 2. punktu;

i) ievadīt visas *dopinga kontroles* veidlapas *ADAMS* sistēmā divdesmit vienas (21) dienas laikā pēc *paraugu* vākšanas saskaņā ar *Kodeksa* 14. panta 5. punkta 1. apakšpunktu un *Pārbaužu* un izmeklējumu *starptautiskā standarta* 4. panta 9. punkta 1. apakšpunkta b) daļu.

*[Piezīme. DKV ievadīšanu ADAMS sistēmā klasificē kā kritisku prasību, ņemot vērā, ka ir svarīgi laikus ievadīt ADAMS sistēmā atjauninājumus saistībā ar sportista bioloģisko pasi, kā rezultātā var vai nu tikt automātiski pieprasīta IRMS analīze urīna paraugam, vai arī pēc tam, kad sportista [bioloģiskās] pases pārvaldības struktūrvienība ir pārskatījusi viņa steroīdu vai hematoloģisko pasi, tikt pieprasīta sportista mērķpārbaude vai retrospektīvā analīze attiecībā uz vielām (t. i., eritropoēzi stimulējošās vielas), kas sākotnēji paraugā netika analizētas.]*

j) izveidot *Terapeitiskās lietošanas atļauju* komiteju un izstrādāt dokumentētu procesu, kura ietvaros *sportisti* var pieteikties *TLA* saņemšanai vai atzīšanai *Terapeitiskās lietošanas atļaujas* komitejā saskaņā ar *Terapeitiskās lietošanas atļaujas* *starptautiskā standarta* prasībām;

k) pienācīgi un laikus novērst visus informācijas par atrašanās vietas nesniegšanu pārkāpumus un iespējamos antidopinga noteikumu pārkāpumus saskaņā ar *Kodeksa* 7. un 8. pantu, tostarp pienācīgi paziņot par tiem saskaņā ar *Kodeksa* 7. panta 2. punktu un *Starptautisko rezultātu pārvaldības standartu*, un nodrošināt taisnīgu lietas izskatīšanu pieņemamā laika posmā, ko veic taisnīga, objektīva un savā darbībā neatkarīga lietas izskatīšanas komisija saskaņā ar *Kodeksa* 8. panta 1. punktu;

l) neierobežojot *Kodeksa* A.3. panta k) punkta vispārīgumu, i) *Kodeksa* 7. panta 1. punkta 5. apakšpunktā noteiktā prasība veikt *rezultātu pārvaldību* konkrētā gadījumā saskaņā ar *WADA* norādījumiem, un ii) ja *parakstītājs* neievēro šo prasību, *Kodeksa* 7. panta 1. punkta 5. apakšpunktā noteiktā prasība atlīdzināt izmaksas un advokāta atalgojumu, kas citai *WADA* norīkotai *antidopinga organizācijai* rodas, veicot šādu *rezultātu pārvaldību*;

m) saskaņā ar *Kodeksa* 7. panta 6. punktu un 14. pantu un *Starptautisko rezultātu pārvaldības standartu* paziņot *WADA* un citām *antidopinga organizācijām* par visiem būtiskajiem *rezultātu pārvaldības* pasākumiem;

n) noteikt obligātus *pagaidu aizliegumus* saskaņā ar *Kodeksa* 7. panta 4. punkta 1. apakšpunktu;

o) prasība ziņot par *Kodeksa* ievērošanu saskaņā ar *Kodeksa* 24. panta 1. punkta 2. un 3. apakšpunktu, tostarp (bez ierobežojumiem) prasība aizpildīt *Kodeksa* ievērošanas anketu saskaņā ar 7. panta 5. punktu, prasība iesniegt obligātās informācijas pieprasījumu saskaņā ar 7. panta 6. punktu un prasība atļaut veikt *Kodeksa* ievērošanas revīziju saskaņā ar 7. panta 7. punktu;

p) atzīt un īstenot tos lēmumus, ar kuriem ir konstatēti antidopinga noteikumu pārkāpumi un kurus saskaņā ar *Kodeksa* 15. panta 1. punktu pieņēmuši citi *parakstītāji*, valsts šķīrējtiesas institūcija (*Kodeksa* 13. panta 2. punkta 2. apakšpunkts) vai *CAS*, un automātiski tiem piešķirt juridiski saistošu spēku;

q) atzīt un īstenot galīgos lēmumus, kas pieņemti saskaņā ar *Kodeksa* 24. panta 1. punkta 9. apakšpunktu un ar kuriem konstatēts, ka citi *parakstītāji* nav ievērojuši *Kodeksu*, piemērojot sekas, kas iestājas šādas neievērošanas rezultātā, un/vai paredzot nosacījumus, kas citiem *parakstītājiem* jāievēro, lai viņus *atkārtoti iekļautu sarakstā*;

r) jebkura prasība, kas vēl nav noteikta *Kodeksā* vai *starptautiskajos standartos* un kuru *WADA* izpildkomiteja izņēmuma kārtā uzskata par piemērotu noteikt kā *kritisko* prasību.

# B PIELIKUMS. SEKAS *PARAKSTĪTĀJAM*

B pielikumā ir norādītas dažādas pakāpeniskas un samērīgas sekas *parakstītājam*, ko *prima facie* piemēro gadījumos, kas saistīti vai nu ar *kritisko* prasību (skat. B.3. pantu), vai tikai ar *augstas prioritātes* prasību (skat. B.2. pantu), vai tikai ar *vispārīgo* prasību (skat. B.1. pantu) neievērošanu. Nolūks ir veicināt paredzamību un konsekvenci visos gadījumos saistībā ar piemērojamām sekām *parakstītājam*. Tomēr ir nepieciešams elastīgums, lai atsevišķos gadījumos varētu piemērot dažādas smaguma pakāpes sekas vai pat atkāpties no šeit norādītajām sekām, ja tas ir pamatoti, izvērtējot konkrētās lietas faktus un apstākļus saskaņā ar 10. pantā izklāstītajiem principiem. Jo smagāks ir *parakstītāja* nodarījums (t. i., jo vairāk prasību tas nav izpildījis un jo svarīgākas ir šīs prasības), jo ir jāpiemēro smagākas sekas *parakstītājam*. Ja ne tikai nav ievērota viena vai vairākas *kritiskās* prasības, bet arī pastāv *atbildību pastiprinoši faktori*, ir pamats būtiski palielināt piemērojamās sekas *parakstītājam*. No otras puses, ja pastāv atbildību mazinoši apstākļi, var būt pamats piemērot mazākas sekas *parakstītājam*.

Katrā gadījumā piemēro vismaz turpmāk minētās sekas *parakstītājam*.

**B.1.** Gadījumi, kad nav ievērota viena vai vairākas *vispārīgās* prasības (bet ne *augstas prioritātes* vai *kritiskās* prasības)

B.1.1. Pirmkārt:

a) *parakstītājs* zaudē savas *WADA* privilēģijas;

b) *WADA* vai kāda *apstiprināta trešā persona* *parakstītājam* sniedz palīdzību *antidopinga pasākumu* veikšanā (konsultējot un sniedzot informāciju, pilnveidojot resursus, izstrādājot vadlīnijas, nodrošinot mācību materiālus un/vai vajadzības gadījumā izveidojot mācību programmas), tostarp veic ne vairāk kā divus (2) apmeklējumus gadā, un *parakstītājs* pirms šādas palīdzības saņemšanas sedz visas zināmās izmaksas, un

c) attiecībā uz dažiem vai visiem *parakstītāja* *antidopinga pasākumiem* (pēc *WADA* ieskatiem) vai nu *WADA* veic *īpašu pārraudzību*, vai kāda *apstiprinātā trešā persona* tos *uzrauga*, un *parakstītājs* sedz ar to saistītās izmaksas.

B.1.2. Ja *parakstītājs* divpadsmit (12) mēnešu laikā pēc B.1. panta 1. punktā minēto seku piemērošanas tam (vai citā laikposmā, ko nosaka *WADA* vai – apstrīdēšanas gadījumā – *CAS*) nav pilnībā izpildījis visus nosacījumus tā *atkārtotai iekļaušanai sarakstā*, tam var papildus piemērot arī šādas sekas:

a) kāda *apstiprinātā trešā persona* *uzrauga* dažus vai visus attiecīgā *parakstītāja* veiktos *antidopinga pasākumus*, tostarp līdz četrām (4) reizēm gadā apmeklē *parakstītāja* objektus, un *parakstītājs* iepriekš sedz visas izmaksas (ja tās ir zināmas), un

b) *parakstītāja pārstāvji* nav tiesīgi biedru statusā piedalīties neviena cita *parakstītāja* (vai to dalīborganizāciju) vai *parakstītāju* apvienību valdēs un komitejās vai citās struktūrās līdz tāda *parakstītāja atkārtotai iekļaušanai sarakstā*, kas neievēro *Kodeksa* prasības.

B.1.3. Ja *parakstītājs* divdesmit četru (24) mēnešu laikā pēc B.1. panta 1. punktā minēto seku piemērošanas (vai citā laikposmā, ko nosaka *WADA* vai – apstrīdēšanas gadījumā – *CAS*) joprojām nav izpildījis visus nosacījumus tā *atkārtotai iekļaušanai sarakstā*, tam var papildus piemērot arī šādas sekas:

a) *apstiprināta trešā persona* *uzrauga* visus attiecīgā *parakstītāja* veiktos *antidopinga pasākumus*, tostarp līdz sešām (6) reizēm gadā apmeklē *parakstītāja* objektus, un *parakstītājs* iepriekš sedz visas izmaksas (ja tās ir zināmas);

b) *parakstītāja pārstāvji* nav tiesīgi biedru statusā piedalīties neviena cita *parakstītāja* (vai to dalīborganizāciju) vai *parakstītāju* apvienību valdēs un komitejās, vai citās struktūrās līdz tāda *parakstītāja atkārtotai iekļaušanai sarakstā*, kas neievēro *Kodeksu*, vai vienu (1) gadu (izvēlas ilgāko laikposmu), un

c) (ja *parakstītājs* ir organizācija, kas nepiedalās olimpiskajā kustībā, kuru neatzīst Starptautiskā Olimpiskā komiteja un kura saglabā savu *parakstītāja* statusu saskaņā ar piemērojamo *WADA* politiku) *parakstītājam* anulē *Kodeksa parakstītāja* statusu bez tiesībām uz to maksājumu atgriešanu, kas izdarīti šāda statusa iegūšanai.

**B.2.** Gadījumi, kad nav ievērota viena vai vairākas *augstas prioritātes* prasības (bet ne *kritiskās* prasības)

B.2.1. Pirmkārt:

a) *parakstītājs* zaudē savas *WADA* privilēģijas;

b) *apstiprinātā trešā persona uzrauga* vai *pārņem* dažus vai visus attiecīgā *parakstītāja antidopinga pasākumus* (kā noteikusi *WADA*), tostarp līdz sešām (6) reizēm gadā apmeklē *parakstītāja* objektus, un *parakstītājs* iepriekš sedz visas izmaksas (ja tās ir zināmas);

c) *parakstītājam* var būt jāsamaksā *naudas sods*;

d) *parakstītāja pārstāvji* nav tiesīgi biedru statusā piedalīties neviena *parakstītāja* (vai to dalīborganizāciju) vai *parakstītāju* apvienību valdēs un komitejās, vai citās struktūrās līdz tāda *parakstītāja atkārtotai iekļaušanai sarakstā*, kas neievēro *Kodeksu*;

e) (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas) *parakstītāja* valstij līdz *parakstītāja atkārtotai iekļaušanai sarakstā* nevar piešķirt tiesības rīkot reģionālos, kontinentālos vai pasaules čempionātus vai *sporta pasākumus*, kurus organizē *lielu sporta pasākumu rīkotājorganizācijas*, un/vai tā nav tiesīga rīkot olimpiskās spēles un/vai paraolimpiskās spēles;

f) (ja *parakstītājs* ir starptautiskā federācija) *parakstītājam* līdz tā *atkārtotai iekļaušanai sarakstā* ir liegts saņemt jebkādu finansējumu un citas priekšrocības, kuru pamatā ir Starptautiskās Olimpiskās komitejas atzinums vai dalība Starptautiskajā Paraolimpiskajā komitejā, vai jebkura cita *parakstītāja* atzīšana vai dalība tajā, un

g) (ja *parakstītājs* ir *lielu sporta pasākumu rīkotājorganizācija*) *apstiprinātā trešā persona* attiecīgā *sporta pasākuma* kārtējās sacensībās *īpaši pārrauga*, *uzrauga* vai *pārņem parakstītāja* antidopinga programmu, un *parakstītājs* sedz visas ar to saistītās izmaksas.

B.2.2. Ja *parakstītājs* divpadsmit (12) mēnešu laikā pēc B.2. panta 1. punktā minēto seku piemērošanas tam (vai citā laikposmā, ko var noteikt *WADA* vai – apstrīdēšanas gadījumā – *CAS*) joprojām nav izpildījis visus nosacījumus tā *atkārtotai iekļaušanai sarakstā*, tam var papildus piemērot arī šādas sekas:

a) *parakstītāja pārstāvji* nav tiesīgi biedru statusā piedalīties neviena cita *parakstītāja* (vai to dalīborganizāciju) vai *parakstītāju* apvienību valdēs un komitejās, vai citās struktūrās līdz *parakstītāja* *atkārtotai iekļaušanai sarakstā* vai vismaz divus (2) gadus (izvēlas ilgāko laikposmu);

b) *parakstītājam* var būt jāsamaksā *naudas sods*;

c) (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas), *parakstītāja valsts olimpiskās komitejas* un valsts paraolimpiskās komitejas pārstāvjiem tiek liegta dalība vai klātbūtne nākamajā reģionālajā un/vai kontinentālajā, un/vai pasaules čempionātā un/vai nākamajās (attiecīgi vasaras vai ziemas) olimpiskajās spēlēs un paraolimpiskajās spēlēs vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu);

d) (ja *parakstītājs* ir starptautiska federācija):

1) *parakstītājam* līdz tā *atkārtotai iekļaušanai sarakstā* liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkura cita *parakstītāja* piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms *atkārtotās iekļaušanas sarakstā*), un

2) *parakstītāja pārstāvjiem* tiek liegta dalība vai klātbūtne nākamajā reģionālajā un/vai kontinentālajā *sporta pasākumā*, kas aptver daudzus sporta veidus, un/vai nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu);

e) (ja *parakstītājs* ir *lielu sporta pasākumu rīkotājorganizācija*):

1) *parakstītājam* līdz tā *atkārtotai iekļaušanai sarakstā* liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā, vai jebkura cita *parakstītāja* piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā *atkārtotās iekļaušanas sarakstā*);

2) gaidāmo(-os) *parakstītāja* *sporta pasākumu(-us)* vairs neatzīst par olimpisko spēļu vai paraolimpisko spēļu kvalifikācijas pasākumu un

f) (ja *parakstītājs* ir organizācija, kas nepiedalās olimpiskajā kustībā, kuru neatzīst Starptautiskā Olimpiskā komiteja un kura saglabā savu *parakstītāja* statusu saskaņā ar piemērojamo *WADA* politiku) *parakstītājam* atņem *Kodeksa parakstītāja* statusu bez tiesībām uz to maksājumu atgriešanu, kas veikti šāda statusa iegūšanai.

B.2.3. Ja *parakstītājs* divdesmit četru (24) mēnešu laikā pēc B.2. panta 1. punktā minēto seku piemērošanas *parakstītājam* (vai citā laikposmā, ko var noteikt *WADA* vai – apstrīdēšanas gadījumā – *CAS*) nav izpildījis visus nosacījumus tā *atkārtotai iekļaušanai sarakstā*, tam var papildus piemērot arī šādas sekas:

a) (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas) *sportistiem* un *sportistu atbalsta personālam*, kas pārstāv *parakstītāja* valsti vai šīs *valsts olimpisko komiteju*, valsts paraolimpisko komiteju vai valsts federāciju, tiek liegta (saskaņā ar 10. panta 2. punkta 6. apakšpunktu) dalība vai klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs un/vai nākamajā pasaules čempionātā vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu), un

b) (ja *parakstītājs* ir starptautiskā federācija) *sportistiem* un *sportistu atbalsta personālam*, kas piedalās sacensībās *parakstītāja* sporta veidā (vai vienā vai vairākās šā sporta veida disciplīnās), tiek liegta dalība un klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs un/vai jebkurā citā nākamajā *sporta pasākumā*, kas aptver daudzus sporta veidus, vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu).

**B.3.** Gadījumi, kad nav ievērota viena vai vairākas *kritiskās* prasības

B.3.1. Pirmkārt:

a) *parakstītājs* zaudē savas *WADA* privilēģijas;

b) *parakstītājam* var būt jāsamaksā *naudas sods*;

c) *apstiprināta trešā persona uzrauga* vai *pārņem* dažus vai visus attiecīgā *parakstītāja antidopinga pasākumus*, tostarp līdz sešām (6) reizēm gadā apmeklē *parakstītāja* objektus, un *parakstītājs* iepriekš sedz visas izmaksas (ja tās ir zināmas);

d) *parakstītāja pārstāvji* nav tiesīgi biedru statusā piedalīties neviena cita *parakstītāja* (vai to dalīborganizāciju) vai *parakstītāju* apvienību valdēs vai komitejās, vai citās struktūrās līdz *parakstītāja* *atkārtotai iekļaušanai sarakstā* vai vienu (1) gadu (izvēlas ilgāko laikposmu);

e) (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas):

1) *parakstītāja* valstij uz noteiktu laiku nevar piešķirt tiesības rīkot reģionālus, kontinentālus vai pasaules čempionātus vai *lielu sporta pasākumu rīkotājorganizāciju* organizētus *sporta pasākumus*;

2) valsts karogu neuzvelk un *parakstītāja valsts olimpiskās komitejas* un valsts paraolimpiskās komitejas *pārstāvjiem*, kā arī šo valsti (vai šīs *valsts olimpisko komiteju*, valsts paraolimpisko komiteju vai valsts federāciju) pārstāvošajiem *sportistiem* un *sportistu atbalsta personālam* (saskaņā ar 10. panta 2. punkta 6. apakšpunktu) tiek liegta dalība un klātbūtne nākamajos reģionālajos, kontinentālajos vai pasaules čempionātos vai *sporta pasākumos*, ko organizē *lielu sporta pasākumu rīkotājorganizācija* (izņemot olimpiskās spēles un paraolimpiskās spēles), vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu), un

3) valsts karogu neuzvelk un *parakstītāja valsts olimpiskās komitejas* un valsts paraolimpiskās komitejas *pārstāvjiem* tiek liegta dalība un klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs vai dalība un klātbūtne šajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu);

f) (ja *parakstītājs* ir starptautiska federācija):

1) *parakstītāja pārstāvjiem* tiek liegta dalība un klātbūtne un *sportistiem* un *sportistu atbalsta personālam*, kas piedalās sacensībās *parakstītāja* sporta veidā (vai vienā vai vairākās šā sporta veida disciplīnās), var tikt liegta dalība un klātbūtne nākamajos reģionālajos, kontinentālajos vai starptautiskajos *sporta pasākumos*, kas aptver daudzus sporta veidus un ko organizē *lielu sporta pasākumu rīkotājorganizācijas* (izņemot olimpiskās spēles un paraolimpiskās spēles), vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu), un

2) *parakstītāja pārstāvjiem* tiek liegta dalība un klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs un/vai citā nākamajā *sporta pasākumā*, kas aptver daudzus sporta veidus, un/vai dalība un klātbūtne minētajos pasākumos līdz *parakstītāja* atkārtotai iekļaušanai sarakstā (izvēlas ilgāko laikposmu);

g) (ja *parakstītājs* ir *lielu sporta pasākumu rīkotājorganizācija*):

1) *parakstītāja* rīkotajos *sporta pasākumos* tiek *uzraudzīta* vai *pārņemta* visas antidopinga programmas vai kādas tās daļas īstenošana līdz šā *parakstītāja atkārtotai iekļaušanai sarakstā*, un *parakstītājs* sedz visas ar to saistītās izmaksas, un

2) *parakstītājam* līdz tā *atkārtotai iekļaušanai sarakstā* pilnībā vai daļēji liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā vai jebkura cita *parakstītāja* piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā *atkārtotās iekļaušanas sarakstā*), un

h) (ja *parakstītājs* ir organizācija, kas nepiedalās olimpiskajā kustībā, kuru neatzīst Starptautiskā Olimpiskā komiteja un kura saglabā savu *parakstītāja* statusu saskaņā ar piemērojamo *WADA* politiku) *parakstītājam* atņem *Kodeksa parakstītāja* statusu bez tiesībām uz to maksājumu atgriešanu, kas veikti šāda statusa iegūšanai.

B.3.2. Ja *parakstītājs* divpadsmit (12) mēnešu laikā pēc B.3. panta 1. punktā minēto seku *parakstītājam* piemērošanas (vai citā laikposmā, ko var noteikt *WADA* vai – apstrīdēšanas gadījumā – *CAS*) nav izpildījis nosacījumus tā *atkārtotai iekļaušanai sarakstā*, tam var papildus piemērot arī šādas sekas:

a) *parakstītāja pārstāvji* nav tiesīgi biedru statusā piedalīties neviena cita *parakstītāja* (vai to dalīborganizāciju) vai *parakstītāju* apvienību valdēs un komitejās, vai citās struktūrās līdz šā *parakstītāja* *atkārtotai iekļaušanai sarakstā* vai četrus (4) gadus (izvēlas ilgāko laikposmu);

b) (ja *parakstītājs* ir *valsts antidopinga organizācija* vai *valsts olimpiskā komiteja*, kas pilda *valsts antidopinga organizācijas* funkcijas):

1) *parakstītāja* valsts uz noteiktu laiku zaudē tiesības rīkot olimpiskās spēlēs un/vai paraolimpiskās spēles un

2) (ievērojot 10. panta 2. punkta 6. apakšpunktu) šo valsti (vai šīs *valsts olimpisko komiteju*, valsts paraolimpisko komiteju vai valsts federāciju) pārstāvošajiem *sportistiem* un *sportistu atbalsta personālam* tiek liegta dalība un klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs un/vai citos nākamajos *sporta pasākumos*, ko organizē *lielu sporta pasākumu rīkotājorganizācija*, un/vai nākamajos pasaules čempionātos vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu);

c) (ja *parakstītājs* ir starptautiska federācija):

1) *sportistiem* un *sportistu atbalsta personālam*, kas piedalās sacensībās *parakstītāja* sporta veidā (vai vienā vai vairākās šā sporta veida disciplīnās), tiek liegta dalība un klātbūtne nākamajās (attiecīgi ziemas vai vasaras) olimpiskajās spēlēs un paraolimpiskajās spēlēs un/vai citos nākamajos *sporta pasākumos*, kas aptver daudzus sporta veidus, vai dalība un klātbūtne minētajos pasākumos līdz *parakstītāja atkārtotai iekļaušanai sarakstā* (izvēlas ilgāko laikposmu), un

2) *parakstītājam* līdz tā *atkārtotai iekļaušanai sarakstā* vai četrus (4) gadus (izvēlas ilgāko laikposmu) liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā vai jebkura cita *parakstītāja* piešķirta atzīšana vai dalība tajā (un arī pēc tam tas nevar retrospektīvi saņemt finansējumu attiecībā uz periodu pirms tā *atkārtotās iekļaušanas sarakstā*);

d) (ja *parakstītājs* ir *lielu sporta pasākumu rīkotājorganizācija*):

1) *parakstītājam* līdz tā *atkārtotai iekļaušanai sarakstā* vai četrus (4) gadus (izvēlas ilgāko laikposmu) liedz saņemt finansējumu un/vai citas priekšrocības, ko nodrošina Starptautiskās Olimpiskās komitejas piešķirta atzīšana vai dalība Starptautiskajā Paraolimpiskajā komitejā vai jebkura cita *parakstītāja* piešķirta atzīšana vai dalība tajā (un arī pēc tam tas nevar retrospektīvi saņemt finansējumu vai citas priekšrocības attiecībā uz periodu pirms tā *atkārtotās iekļaušanas sarakstā*);

2) *parakstītāja* rīkoto *sporta pasākumu* vairs neatzīst par olimpiskos spēļu vai paraolimpisko spēļu kvalifikācijas pasākumu un

e) *parakstītājam* var būt jāsamaksā *naudas sods*.

B.3.3. (Ja *parakstītājs* ir starptautiska federācija vai *valsts olimpiskā komiteja*, vai valsts paraolimpiskā komiteja): ja *parakstītājs* nav izpildījis nosacījumus tā *atkārtotai iekļaušanai sarakstā* divdesmit četru (24) mēnešu laikā pēc B.3. panta 1. punktā noteikto seku piemērošanas *parakstītājam* (vai citā laikposmā, ko var noteikt *WADA* vai – apstrīdēšanas gadījumā – *CAS*), tad tam tiek piemērotas šādas papildu sekas: olimpiskās kustības atzīšanas apturēšana un/vai dalības apturēšana paraolimpiskajā kustībā, un/vai jebkura cita *parakstītāja* piešķirtas atzīšanas apturēšana, un/vai dalības apturēšana šā cita *parakstītāja* organizācijā.